Summary: Suomessa kaikkien aikojen lämpöennätys on vuodelta 2010, jolloin Liperissä mitattiin 37,2 astetta.

Lämpöennätykset ovat paukkuneet Euroopassa tällä viikolla. Esimerkiksi  Pariisissa mitattiin torstaina maan historian  korkein lämpötila, 42,6 astetta.
 Lämpöennätys voi viikonloppuna mennä rikki Suomessakin.
 Yle Uutiset kysyi, ovatko lämpöennätykset ja ennätyshelteet jatkossa uusi normaali. Vastaajana on Helsingin yliopiston väitöskirjatutkija  Mika Rantanen .
 1. Mistä Euroopan ennätyshelteet johtuvat?
 Ensisijaisesti helteet johtuvat laajasta korkeapaineen alueesta, joka on jämähtänyt Keski-Euroopan ylle muutamaksi päiväksi.
 Taustalla on ilmaston lämpeneminen.
 – Ilmasto on lämmennyt jo kymmeniä vuosia ja lämpenee edelleen. Se tarkoittaa, että äärilämpötilat yleistyvät, Rantanen sanoo.
 Ilmastonmuutos voi Rantasen mukaan muuttaa korkea- ja matalapaineiden käyttäytymistä, jolloin korkeapaineet voivat pysyä paikallaan pidempiä aikoja.
 – Silloin ilma pääsee lämpenemään entisestään, mikä mahdollistaa lämpöennätyksien rikkoutumisen.
 2. Onko helteillä selkeä yhteys ilmastonmuutokseen?
 – Kyllä on aika selvä yhteys. Useat tutkimukset ovat osoittaneet, että ilmaston lämpeneminen lisää sään ääri-ilmiöitä, ja varsinkin lämpimien säiden ääri-ilmiöitä.
 Ilman ilmastonmuutosta lämpöennätyksiä ei Rantasen mukaan Euroopassa olisi rikottu näin laajasti kuin nyt.
 – Kaikista kuumimmat lämpöaallot tulevat voimistumaan ja niillä on selkeä yhteys ilmastonmuutokseen. Yksittäinen helleaalto johtuu monesta eri seikasta, mutta ilmaston lämpeneminen on siellä aina taustalla.
 3. Ovatko helleilmiöt tulleet jäädäkseen?
 – Kyllä sanoisin, että ovat tulossa jäädäkseen.
 Rantasen mukaan helleilmiöt voivat myös pahentua, jos ihmisten aiheuttamia hiilidioksidipäästöjä ei saada vähenemään.
 – Jos niitä ei saada kuriin, ilmasto jatkaa lämpenemistään ja helleallot voivat voimistua tulevaisuudessa entisestään.
 4. Voiko Suomessa olla jatkossa sama tilanne kuin nyt Keski-Euroopassa?
 Suomessa lämpötilat eivät kovin helposti voi nousta yhtä korkeiksi pohjoisen sijainnin vuoksi, sillä auringon säteilylämmitys on heikompaa leveysasteillamme.
 Rantasen mukaan kaikki on lopulta kiinni siitä, miten sulkukorkeapaine sijoittuu. Esimerkiksi viime kesän pitkä helleaalto johtui Rantasen mukaan siitä, että sulkukorkeapaine jämähti Suomen ylle.
 – Sulkukorkeapaine on pitkään paikallaan pysyvä korkeapaine. Nimi tulee siitä, että se sulkee matalapaineiden reitin, jolloin matalapaineiden pitää kiertää korkeapaine pohjois- tai eteläpuolelta.
 Sulkukorkeapaineet ovat Rantasen mukaan yleensä pitkäikäisiä, eli ne pysyvät muutamia viikkoja paikallaan.
 5. Liittykö myös arktisten alueiden lämpeneminen Keski-Euroopan helleaaltoon?
 – Siitä on saatu jonkin verran ristiriitaisia tutkimustuloksia. Kun arktinen alue lämpenee nopeammin kuin matalimmat leveysasteet, niin lämpötilaerot pohjoisen napa-alueilla ja keski-leveysateilla pienenee.
 Lämpötilaeron pieneneminen johtaa siihen, että suihkuvirtaukset jotka puhaltavat välillä heikentyvät. Heikentynyt suihkuvirtaus on mutkittelevampi, mikä johtaa siihen, että sama säätyyppi pysyy pidempään paikallaan.
 Juttua muutettu 26.7.2019: Mika Rantasen titteli korjattu tutkijatohtorista väitöskirjatutkijaksi.
 Lue myös:
 Helle saa ihmiset kiirehtimään ilmalämpöpumpun hankintaa – "Mitta tulee täyteen, heti pitäisi olla laite"
 Tutkija: Suomessa ei varauduta riittävästi äärihelteisiin – Viime kesä sai terveydenhuollon havahtumaan

Ovatko superhelteet uusi normaali?
Viisi kysymystä ja vastausta yhä kuumemmista helleaalloista


Summary: Vuonna 2017 parisuhdeväkivalta poistettiin rikoslaista Venäjällä. Nyt enemmistö haluaisi kumota muutoksen.

Tuhannet venäläisnaiset ovat julkaisseet sosiaalisessa mediassa kuvia, joissa naisia on meikattu näyttämään väkivallan uhreilta.
 Kuvissa maskeeratuista haavoista vuotaa tekoverta ja kasvoihin on maalattu näyttäviä mustelmia.
 Sosiaalisen median julkaisut linkittävät  adressiin , jossa vaaditaan uutta perheväkivaltalakia. Sen on allekirjoittanut yli 610 000 ihmistä.
 Kampanjan järjestäjät  Alena Popova  ja  Alexandra Mitroshina  kehottavat naisia jakamaan kuvia sosiaalisessa mediassa aihetunnisteella "En halunnut kuolla" (#янехотелаумирать). Aihetunniste on avainsana, joka yhdistää sosiaalisen median julkaisut yhteen.
 Mitroshina on some-julkaisuissaan viitatannut  Olga Sadykova  nimiseen venäläisnaiseen, jonka on uutisoitu joutuneen oman aviomiehensä surmaamaksi. Omaisten mukaan rikos tapahtui naisen 8-vuotiaan lapsen edessä.
 Heinäkuussa kuollut Sadykova oli aiemmin ilmoittanut aviomiehestään poliisille, kertoo  Britannian yleisradioyhtiö BBC .
 – Olga olisi elossa, jos meillä olisi perheväkivaltalaki, Mitroshina sanoo.
 Venäjän lainsäädäntö ei määrittele kotiväkivaltaa rikkomukseksi eikä lähestymiskiellon hakeminen väkivaltaiselle kumppanille ole mahdollista.
 Venäjällä hyväksyttiin vuonna 2017 laki, joka poisti kotiväkivallan rikoslaista. Oman perheenjäsenen pahoinpitelystä voi selvitä sakoilla, jos tekoa ei toista vuoden sisällä.
 Lakimuutosta vastustaneiden mukaan muutos nakersi naisten suojaa väkivaltaa vastaan. Kannattajien mukaan tarkoituksena oli vähentää valtion mahdollisuutta puuttua "perheen sisäisiin asioihin", kuten oman lapsen kurinpitoon.
 Joka viides venäläinen nainen kokenut väkivaltaa kotona
 Vuosittain yli 16 miljoonaa naista Venäjällä kärsii kotona tapahtuvasta väkivallasta, arvioi lakimuutosta  ajava verkkosivusto .
 Venäjän sisäministeriön vuoden 2008 arvion mukaan jopa 40 prosenttia kaikista vakavista väkivaltarikoksista tehdään perhepiirissä. Venäjällä ei ole virallista, yhtenäistä tietokantaa kotiväkivallan uhreista, kertoo ihmisoikeusjärjestö  Human Rights Watchin raportti vuodelta 2018 .
 Raportin mukaan ainakin joka viides venäläinen nainen on kokenut fyysistä väkivaltaa kumppaninsa tai aviomiehensä toimesta elämänsä aikana. On kolme kertaa todennäköisempää joutua perheenjäsenen kuin tuntemattoman henkilön väkivallan kohteeksi, raportti kertoo.
 Valtaosa uhreista ei ilmoita tapauksesta eteenpäin ja vain noin kolme prosenttia väkivallanteoista päätyy oikeuteen saakka. Yksi syy tähän on se, että monesti todisteiden kerääminen jää uhrin omalle vastuulle, eikä oikeusapua ole saatavilla. Nämä epäkohdat lakimuutosta ajavat  haluaisivat muuttaa .
 Perheväkivallan kriminalisoimisen puolesta kampanjoiva Alena Popova kertoo  BBC:n haastattelussa  aluksi epäröineensä sitä, onko Instagram sopiva väylä väkivallan uhrien oikeuksien ajamiselle.
 Popovan mukaan kampanjaan osallistuneet ovat saaneet paljon negatiivista palautetta, mutta itse viesti on mennyt läpi – lakialoite otetaan nyt käsittelyyn tosissaan.
 Yleinen mielipide lakimuutoksen kannalla
 Joulukuussa ajatushautomo Public Opinion Foundation kertoi, että 55 prosenttia venäläisistä ajatteli, että kotiväkivaltaa pitäisi käsitellä rikoksena. Yksi neljästä kannatti vuoden 2017 lakimuutosta.
 Venäjän oikeusministeriö on uutistoimisto Reutersin mukaan kommentoinut aihetta. Vaikka kotiväkivallan kieltävää lakia ei ole, väkivallanteot voivat täyttää ministeriön mukaan muiden rangaistavien tekojen kriteerit, kuten kidutuksen ja ruumiinvammojen tuottamuksen.
 Kampanjan julkaisun jälkeen parlamentin ylähuoneen puhemies  Valentina Matvijenko  sanoi, että lainsäätäjät etsivät keinoja kotiväkivallan uhrien suojelun parantamiseksi, paikallinen media kertoo uutistoimisto Reutersin mukaan.
 Popovan mukaan tämä herättää henkiin toiveet siitä, että viisi vuotta kampanjoitu lakialoite voitaisiin vielä ottaa käyttöön.
 Kolmen teini-ikäisen sisaruksen murhaoikeudenkäynti on herättänyt kiivasta keskustelua kotiväkivallasta Venäjällä. Siskoksia syytetään isänsä murhasta. Heidän  kerrotaan kärsineen vuosien ajan  fyysisestä ja seksuaalisesta väkivallasta.
 Popovan ja Mitroshinan Instagramissa jakamat kuvat ovat saaneet lähes puoli miljoonaa tykkäystä. Julkaisuisssa viitataan rikoksiin, jotka aktivistien mukaan olisi ollut mahdollista estää paremmalla lainsäädännöllä
 – Khachaturian siskojen tapausta ei olisi olemassa, jos valtio olisi puuttunut tilanteeseen ajoissa ja antanut suojelumääräyksen, Popova kirjoitti uutistoimisto Reutersin mukaan.
 Lue myös :
 Venäläisnainen pakeni maasta perheväkivaltaa henkensä uhalla – "Haluan, että se hirviö tuomitaan"
 Larissa pakeni perheväkivaltaa naisten turvataloon Pietarissa – "Poliisi ei tullut apuun"
 Venäjä on poistamassa perheväkivallan rikoslaista – lakiesitys eteni duumassa

Venäjällä pahoinpidellyksi meikattujen naisten kuvat leviävät somessa –  Aktivistit haluavat kriminalisoida perheväkivallan


Summary: Ylen ulkomaantoimituksen kesäsarjassa kurkistetaan, mitä kansainvälisen julkisuuden unohtamille ihmisille kuuluu.

1990-luvun puolivälissä koko maailma seurasi vuosisadan oikeudenkäynniksi kutsuttua mediaspektaakkelia, kun yhdysvaltalaista ex-jalkapalloilijaa, elokuvatähteä ja mainoskasvoa  O.J. Simpsonia  syytettiin vaimonsa  Nicole Brown Simpsonin  ja tämän tuttavan  Ronald Goldmanin  raaoista murhista. Simpsonin vapauttamiseen päätyneen  oikeustapauksen yksityiskohtia puitiin Suomenkin mediassa  kuukausi toisensa perään.
 Tapaus jakoi jyrkästi etnisiä ryhmiä Yhdysvalloissa 1990-luvulla, eivätkä jakolinjat vielä tänä päivänäkään ole täysin kadonneet.
 Saippuaoopperaksi kehkeytyneestä rikosjutusta tehtiin vuonna 2016 palkittu  tv-sarja   American Crime Story: The People vs. O. J. Simpson , jossa tapahtumat käytiin jälleen kerran läpi. Simpsonin nykyisestä elämästä ei dramaattista sarjaa voisi tehdä.
 Golf-eläkeläinen Las Vegasin viheriöillä
 Viime vuodet O.J. Simpson on pitänyt julkisuuden suhteen matalaa profiilia. Tuoreimmat kuulumiset kuultiin kesäkuussa, kun hän antoi  erikoishaastattelun uutistoimisto AP:lle .
 Orenthal James "O.J." Simpson Syntyi 9.7.1947 Ammattilaisjalkapalloilija 1969–79 Näyttelijä 1968–94 1. puoliso Marguerite L. Whitley 1968–79 2. puoliso Nicole Brown 1985–92 Lapset: Arnelle 1968, Jason 1970, Aaren 1977–79, Sydney 1985, Justin 1988
 – Elämä on hyvää, 72-vuotias Simpson sanoo AP:n puhelinhaastattelussa.
 Las Vegasissa asuva Simpson kertoo elävänsä onnellista ja terveellistä elämää ja pelaavansa lähes päivittäin golfia.
 Hän kävi vastikään silmäleikkauksessa. Myös hänen polvensa on leikattu.
 O.J. Simpson golfkentällä Panamassa vuonna 1995. Luiz Ribeiro / AOP
 Las Vegasin Simpson kertoo valinneensa asuinpaikakseen ystäviensä pyynnöstä. Hän sanoo kaupungin kohtelevan häntä hyvin, vaikka mediatietojen mukaan ainakin yksi ravintola on ilmoittanut Simpsonille, ettei tämä ole tervetullut.
 "Suhde lapsiin on hyvä"
 Suhdettaan lapsiinsa Simpson kuvailee hyväksi. Ensimmäisestä avioliitosta syntynyt vanhin tytär  Arnelle  asuu paljon isänsä luona. Avioliitosta Nicolen kanssa syntyneitä lapsiaan  Justinia  ja  Sydneya  Simpson tapaa Floridassa, jossa nämä työskentelevät kiinteistönvälitysalalla.
 Vanhinta poikaa  Jason Lamar Simpsonia ,  jota vuonna 2012 julkaistu kirja  väitti kaksoismurhan todelliseksi tekijäksi, ei AP:n haastattelussa mainita. Simpsonin viides lapsi  Aaren  hukkui kaksivuotiaana uima-altaaseen vuonna 1979.
 O.J. Simpsonin tytär Arnelle kyynelehti vuonna 2017 isänsä ehdonalaisvapauden käsittelyssä oikeudessa Nevadassa. Kuvassa keskellä O.J:n sisko Shirley Baker ja ystävä Tom Scotto. Jason Bean / Reno Gazette-Journal / EPA
 Simpson sanoo, ettei hän sen paremmin kuin hänen lapsensakaan halua puhua tapahtumista vuonna 1994, jolloin Nicole Brown Simpson ja Ronald Goldman murhattiin.
 – Meillä ei ole mitään tarvetta muistella elämämme kamalinta päivää. Minä ja perheeni olemme siirtyneet eteenpäin ei-negatiiviselle vyöhykkeelle. Keskitymme positiivisiin asioihin.
 Murhattujen omaiset ovat katkeria
 Nicole Brown Simpsonin ja Ronald Goldmanin perheet eivät ole Simpsonin lailla pystyneet siirtymään eteenpäin. Goldmanin sisar  Kim Goldman  kertoo AP:lle huomaavansa veljensä poissaolon kaikissa oman ja lastensa elämän merkkipaaluissa.
 – Ne muistuttavat kaikesta siitä, mitä en voi jakaa veljeni kanssa ja mistä hän jää paitsi.
 Otsikoista pudonneet: Kesäsarjassa kerrotaan, mitä julkisuuden unohtamille ihmisille kuuluu. Monacon skandaaliprinsessa Stephanie löysi rauhan sirkuksesta – 80-luvun ura laulajana ja uimapukusuunnittelijana on muisto vain Pornotähdestä kansanedustajaksi noussut Cicciolina vilautti aikoinaan rintoja Suomenkin eduskunnassa – nyt hän myy rahapulassa tavaroitaan  Brexit ajoi vaihtoon jo toisen brittipääministerin – Mutta mitä puuhaa Theresa Mayn edeltäjä David Cameron tyyriissä puutarhavajassaan? Tietovuotaja Edward Snowden kiittää Moskovan pizzatarjontaa ja onneaan: Ilman Venäjän turvapaikkaa "olisin Guantánamossa tai kuollut" Suhde presidenttiin teki Monica Lewinskystä nettikiusatun – Miten "maailman tunnetuin harjoittelija" pääsi jaloilleen? Vesikidutuksen hyväksyjästä arvostetuksi professoriksi – Condoleezza Rice jätti politiikan iäksi mutta soittaa pianoa vieläkin
 – Olen kuullut hänen [O.J. Simpsonin] elävän helppoa elämää Las Vegasissa, ja että häntä kohdellaan siellä kuin kuningasta.
 Kim Goldman kertoo AP:lle ajattelevansa vain harvoin Simpsonia, ellei joku tuo tämän nimeä esille.
 Nicole Brown Simpsonin sisaret  Tanya  ja  Denise  eivät vastanneet AP:n haastattelupyyntöön.
 Vuoden 1994 verityön uhrien omaiset ovat vakuuttuneita O.J. Simpsonin syyllisyydestä, mutta virallisesti murhatapaus on edelleen ratkaisematta.
 Omaisten nostama siviilikanne johti tosin vuonna 1997 tuomioon, jolla Simpson määrättiin maksamaan Goldmanin omaisille 33,5 miljoonan dollarin korvaukset ja omille lapsilleen 12,6 miljoonaa dollaria. Goldmaneille maksettavaksi määrätystä korvaussummasta suurin osa on edelleen maksamatta.
 Siviilikanne  ei ole syyttäjän ajama, eikä tällaisissa tapauksissa käsitellä rikosoikeudellista vastuusta. Sen sijaan esimerkiksi rikoksen uhrin omaisten ajama siviilikanne voi, kuten Simpsonin tapauksessa, johtaa korvausten tuomitsemiseen.
 Simpsonin entinen miljoonaomaisuus on kulunut valtaviin oikeudenkäyntikuluihin. Entistä jalkapallotähteä elättäneitä mainos-, elokuva- ja urheiluselostustöitä ei ole ollut enää tarjolla 1990-luvun murhaoikeudenkäynnin jälkeen. Simpson ei halua AP:n haastattelussa keskustella taloudellisesta tilanteestaan, mutta sanoo elävänsä eläkkeellään.
 Jengirikoksista urheilun Hall of Fameen
 Vuonna 1947 San Franciscossa syntyneen Simpsonin vanhemmat erosivat, kun tämä oli viisivuotias. Simpson eli äitinsä kanssa työväenluokan asuttamassa Potrero Hillin kaupunginosassa. Hänen isänsä  Jimmy Lee Simpson  oli homoseksuaali, joka  kuoli 1980-luvulla aidsiin.
 Simpson ajautui nuorena mukaan  kotikulmiensa jengeihin ja päätyi useita kertoja poliisin haaviin pahoinpitelyjen ja varastamisen vuoksi . Kouluaineissa hän ei loistanut, mutta urheilukentällä hän osoitti sitäkin suurempia taitoja.
 O.J. Simpson (paidassa numero 32) Buffalo Bills -joukkueen harjoituksissa New Yorkissa lokakuussa 1975. AOP
 Amerikkalaista jalkapalloa Simpson pelasi sekä High Schoolissa että yliopistosarjassa. Ammattilaisurallaan NFL:ssä hän edusti Buffalo Billsiä 1969–78 ja San Francisco 49ersia 1978–79.
 Amerikkalaisen jalkapallon  Hall of Fameen  vuonna 1985 valittua Simpsonia on pidetty yhtenä parhaimmista keskushyökkääjistä.
 – Jos aiot supertähdeksi, urheilussa tai jossakin muussa, niin pääset tavoitteeseesi mielesi, et ruumiisi avulla. Pystyt parhaaseesi keskittymisen avulla, sulkemalla pois kaiken, mikä ei auta sinua tavoitteessasi, O.J. Simpson on sanonut.
 Uusi ura valkokankaalla
 Jo jalkapallouransa aikana Simpson oli tehnyt rooleja elokuvissa ja televisiossa. Urheilu-uran päättymisen jälkeen roolien määrä lisääntyi.
 Simpson näytteli muun muassa 1970-luvun katastrofielokuvissa  Liekehtivä torni  (1974) ja  Kassandran silta  (1976). Vuosina 1988–94 Simpson oli mukana suosituissa  Mies ja alaston ase  -elokuvissa.
 O.J. Simpson elokuvassa Liekehtivä torni vuonna 1974. AOP
 Televisiossa Simpson esiintyi muun muassa  Yön kuumuudessa  -sarjassa. Vuonna 2006 hän teki vielä  Juiced -nimisen piilokameraohjelman. Yksittäiseksi ohjelmaksi jääneessä erikoisessa hän huijasi pahaa-aavistamattomia ihmisiä muun muassa yrittämällä myydä "vanhan pakoautonsa".
 Murhamysteeri liimasi kansan televisioon
 Kesäkuun 12. päivänä 1994 poliisi sai hälytyksen Los Angelesin Brentwoodiin. Hienostoalueella sijaitsevan talon ulkopuolella lojui kaksi ruumista, jotka tunnistettiin O.J. Simpsonin ex-vaimoksi Nicole Brown Simpsoniksi ja tarjoilijana työskennelleeksi Ronald Goldmaniksi. Uhrit oli murhattu raa'asti veitsellä.
 Poliisin epäilyt kohdistuivat nopeasti Nicolen ex-puolisoon, joka oli pahoinpidellyt vaimoaan avioliiton aikana. Sen sijaan, että Simpson olisi antanut poliisin kuulustella itseään, tämä lähti pakomatkalle.
 Suorassa tv-lähetyksessä seurattu pakomatka pitkin Los Angelesin moottoriteitä keräsi kymmeniä miljoonia katsojia ja kaikkien aikojen tv-spektaakkeli sai alkunsa.
 O.J. Simpson murhaoikeudenkäynnissä vuonna 1995. Mediapunch / AOP
 Simpsonia vastaan nostettujen murhasyytteiden käsittely täytti yhdysvaltalaisten televisiokanavien lähetykset ja lehtien sivut. Lähes vuoden kestänyttä oikeudenkäyntiä seurattiin 1995 herkeämättä ja kaikista enemmän tai vähemmän tapaukseen liittyvistä henkilöistä kaivettiin esille kaikki.
 Oikeudenkäynnin lopputuloksena O.J. Simpson  vapautettiin murhasyytteistä  lokakuussa 1995.
 Jyrkkä jakolinja etnisten ryhmien välillä
 Oikeudenkäynti kiihdytti omalta osaltaan valkoisten ja mustien vastakkainasettelua Yhdysvalloissa, jossa Los Angelesin vuoden 1992 mellakat olivat vielä tuoreessa muistissa. 53 ihmisen kuolemaan johtaneet mellakat puhkesivat, kun lähes kokonaan valkoihoisista koostunut valamiehistö vapautti mustan  Rodney Kingin  pahoinpitelemisestä syytetyt valkoiset poliisit.
 Monet mustat pitivät myös Simpsonin rikossyytteitä merkkinä rasismista. Kuvaavaa oli, että kun O.J. Simpson 1995 lopulta vapautettiin syytteistä, esiintyi mediassa juhlivia mustia ja järkyttyneitä valkoisia.
 The Washington Postin julkaisemissa mielipidemittauksissa  jakolinja näkyi selvästi. Vuonna 1997 Simpsonia piti syyllisenä 82 prosenttia valkoisista, mutta vain 31 prosenttia mustista. Vuonna 2015 ero oli tasaantunut, mutta edelleen syyllisyyteen uskovia valkoisia oli 26 prosenttiyksikköä enemmän.
 Murhasyytteistä vapauduttuaan O.J. Simpson on aiheuttanut hämmennystä kommenteillaan.
 – Sanotaan, että tein sen rikoksen... Jos olisin tehnyt sen, olisin tehnyt sen, koska rakastin häntä hyvin paljon, hän tokaisi vuonna 1998  Esquire-lehden haastattelussa .
 Vuonna 2006 ilmoitettiin  Jos tein sen  -nimisen kirjan julkaisusta. Kirjan kerrottiin pohjautuvan Simpsonin haastatteluihin ja kuvailevan, miten hän olisi toteuttanut murhat, jos olisi ne tehnyt. Syntyneen kohun seurauksena kirjan julkaisu peruttiin. Se kuitenkin vuosi myöhemmin julkisuuteen. Vuonna 2007 oikeus antoi kirjan oikeudet murhatun Ronald Goldmanin perheelle.
 Uusi vakava rikosepäily
 Vuonna 2001 O.J. Simpson päätyi uusien rikosepäilyjen kohteeksi, kun häntä epäiltiin muun muassa pahoinpitelystä. Syytteet kuitenkin hylättiin.
 O.J. Simpsonille pantiin käsiraudat lokakuun 3. päivä 2008 oikeuden todettua hänet syylliseksi muun muassa kidnappaukseen ja aseelliseen ryöstöön. Daniel Gluskoter / EPA
 Vuonna 2007 Simpsonin epäiltiin syyllistyneen useisiin vakaviin rikoksiin hankkiessaan oman selityksensä mukaan takaisin urheilu-uraansa liittyviä muistoesineitä Las Vegasissa. Seuraavana vuonna oikeus tuomitsi Simpsonin  aseellisesta ryöstöstä ja kidnappauksesta  33 vuodeksi vankeuteen.
 Oikeuden mukaan Simpson voisi anoa ehdonalaiseen vapauteen pääsyä aikaisintaan vuonna 2017.
 O.J. Simpson oikeudenkäynnissä Las Vegasissa syyskuussa 2007. Clint Karlsen / EPA
 Näin hän tekikin. Vuonna 2017 Simpson  vapautettiin vankilasta yhdeksän vuoden istumisen jälkeen . Las Vegasiin vankilasta pääsynsä jälkeen asettautunut Simpson herättää edelleen huomiota.
 Yhteiskuviin Simpsonin kanssa halukkaita faneja riittää aina, kun tämä liikkuu julkisella paikalla.
 Lue lisää:
 Amerikkalaisen jalkapallon ex-tähti O. J. Simpson pääsee ehdonalaiseen
 Poliisi: O. J. Simpsonin talosta löytynyt veitsi ei ole murha-ase

Raaka kaksoismurha nosti O.J. Simpsonin julkisuuden valokeilaan – 25 vuotta myöhemmin pääepäilty keskittyy golfaamiseen Las Vegasissa


Summary: Lahjoituksia on kertynyt yli 3 000 euroa. Hämäyksen vuoksi keräyskohteina ovat kuherruskuukausi ja nyrkkeilyottelu.

Isis-taistelijoiden vaimoille ja lapsille tarkoitetulla al-Holin leirillä Syyriassa olevat naiset ovat ryhtyneet keräämään rahaa palatakseen kotimaihinsa.  The Independent -lehden mukaan  naisten puolesta on perustettu ainakin kaksi joukkorahoituskampanjaa, joilla kerätään lahjoituksia.
 Kampanjoiden avulla naisille on annettu PayPal-maksuvälityspalvelun avulla jo yli 3 000 euroa. Independentin mukaan kerätty summa on todennäköisesti tätä suurempi.
 Jotta rahankeräyksen todellinen kohde ei paljastuisi, on kohteiksi merkitty kuherruskuukausi Wienissä ja nyrkkeilyottelu. Lahjoittajia on muistutettu siitä, ettei näiden kannata käyttää islamilaisia termejä, jotta keräyksen todellinen kohde ei paljastu PayPalille.
 Toinen joukkorahoituskampanjoista on nimeltään Oikeutta sisarille ja se on perustettu viime kuussa Saksassa. Independentin mukaan se näyttää olevan kohdennettu Euroopassa asuville Isisin kannattajille. Toisen kampanjan tavoitteena on kerätä rahaa, jotta naiset voisivat maksaa ihmissalakuljettajille Eurooppaan päästäkseen.
 Naiset vetoavat lahjoittajiin viesteissä
 Keräysten mainostamiseksi on julkaistu videoita ja naisten kirjoittamia viestejä. Englanniksi, saksaksi ja arabiaksi tehtyjä viestejä on julkaistu ainakin Isisiin liittyvällä kanavalla Telegram-viestipalvelussa. Viesteissä naiset kertovat surkeista oloistaan leirillä "kuffarien" eli ei-uskovien käsissä.
 Independentin mukaan Isis-terroristijärjestöön linkittyvän miehen ylläpitämä Telegram-kanava on nyt suljettu, eikä keräyksen jatkumisesta ole varmuutta. Joukkorahoituskampanjan paljasti ensimmäisenä Rojava Information Centre -aktivistiryhmä.
 Vastaavia keräyskampanjoita on aloitettu aiemminkin. Terroristijärjestö al-Qaidan tukijoiden tammikuussa käynnistämän kampanjan aktiivit ovat ilmoittaneet saaneensa lahjoitusvarojen avulla al-Holin leiriltä pois neljä naista.
 Syyrian al-Holin leirillä on tuhansia Isis-taistelijoiden vaimoja ja lapsia. Heidän joukossaan on myös kymmeniä suomalaistaustaisia naisia ja lapsia. Useissa maissa on käyty kiivasta väittelyä siitä, pitäisikö lapset ja naiset päästää palaamaan leiriltä kotimaihinsa.
 Esimerkiksi Britannian hallitus katsoo leirin naisten voivan aiheuttaa kotimaahan palatessaan merkittävän uhan kansalliselle turvallisuudelle.
 Lisää aiheesta:
 Unicef vetoaa: Al-Holin lapsista on otettava vastuu – paahtava kuumuus on lisännyt ripulitapauksia leirillä
 Ulkoministeri Haavisto Isis-leirillä olevista: Suomalaisilla on aina oikeus palata kotiin
 Punainen Risti: Hakekaa kansalaisenne al-Holin leiriltä
 Isis-leirin suomalaisnaiset haluavat kotiin, omaiset maksaisivat matkan, miksi edes lapsia ei haeta? Rinne: "Emme voi vain mennä leirille ja viedä ihmisiä pois"

Independent: Isis-leirin naiset keräävät kotiinpaluurahaa joukkorahoituksella – haluavat maksaa ihmissalakuljettajille Eurooppaan pääsystä


Summary: Muutoksen taustalla ovat asuntojen pienentyneet koot ja yhteisöllisyyden kaipuu.

Keskiviikko ja lauantai olivat saunapäiviä. Sitä ei horjuttanut mikään, muistaa Lapissa kasvanut  Katri Haavikko . Hän muistaa myös, ettei erityisemmin nauttinut saunomisesta.
 – Kun aikuisena muutin Helsinkiin, ensimmäisissä asunnoissani ei ollut saunaa. Se ei tuntunut yhtään miltään. Isä ja äiti olivat kauhuissaan ja suurin piirtein ajattelivat, etten peseydy ollenkaan.
 Lasten synnyttyä Haavikko muutti nykyiseen kotikaupunkiinsa Hämeenlinnaan. Saunassa käytiin, koska se oli lasten kanssa tapa. Punakat posket, pienet kylpytakit ja löylystä palauttavat pillimehut loivat kotoisan tunnelman.
 Koko Suomi saunoo huomenna lauantaina, kun  Ylen saunapäivää  vietetään kellon ympäri.
 Tästäkään huolimatta Haavikko ei nauttinut lauteilla istumisesta. Lasten kasvettua hän myönsi itselleen:
 – En yhtään tykkää olla saunassa. Siellä on niin kuuma. Tulee inhottava olo, eikä löyly ole ikinä sopiva. Älysin, ettei sinne saunaan ole pakko mennä istumaan.
 – En missään tapauksessa rakennuttaisi saunaa uuteen asuntoon.
 Kun säilytystila loppuu, tavarat päätyvät Katri Haavikon kotona saunaan. Paloturvallisuudesta hän pitää huolen ottamalla kiukaan sulakkeet irti. Lauri Rautavuori / Yle
 Arvokkaat neliöt halutaan tehokäyttöön
 Eikä rakennuta moni muukaan. Asuntorakentajien jättiläiset Skanska ja YIT sekä rakennuttajat Lakea ja Bonava kertovat kaikki samaa viestiä: uudiskohteisiin rakennetaan saunoja yhä vähemmän.
 Yksi selvä syy muutoksen taustalla on, että asuineliöitä on entistä vähemmän.
 – Asiakkaiden toiveissa ja tarpeissa on selvästi nähtävissä, että yksiöihin ja pieniin kaksioihin ei haluta saunoja. Neliöt ovat niin arvokkaita, että ne halutaan käyttää mahdollisimman tehokkaasti, sanoo Bonavan kaupallinen johtaja  Virpi Takala .
 Vielä 15–20 vuotta sitten trendi oli, että liki jokainen asunto tarvitsee oman löylyhuoneensa. Silloin ajateltiin, että sauna lisää asunnon arvoa. Nykyään asia nähdään toisin.
 – Huomasimme, että tietyissä kohteissa asukkaat halusivat rakentamisvaiheessa muuttaa saunan esimerkiksi vaatehuoneeksi, YIT:n kehitysjohtaja  Marko Oinas  kertoo.
 Uusiin yksiöihin ja pieniin kaksioihin ei enää rakenneta saunoja juuri ollenkaan. Henrietta Hassinen / Yle
 Yksiöihin ja pieniin kaksioihin saunoja ei tänä päivänä haluta juuri ollenkaan. Niitä kookkaampiin huoneistoihin sauna kuuluu yhä.
 – Silloin asunto ostetaan usein omaan käyttöön eikä sijoituskohteeksi, jolloin varusteita arvostetaan enemmän ja sauna kuuluu niihin, sanoo Lakean toimitusjohtaja  Timo Mantila .
 Tosin pääkaupunkiseudulla sauna halutaan yhä harvemmin isompaankin asuntoon.
 Kuin juomattomuutta selittelisi
 Toinen syy rakentamisen hiipumiseen on saunakulttuurin muutos, yhtiöissä uskotaan. Löylyttelystä haetaan yhteisöllisyyttä ja saunahetki halutaan jakaa. Taloyhtiöiden yhteisiä saunoja rakennetaankin yhä samaan malliin.
 – Monet haluavat saunoa kunnolla ja porukassa. Silloin taloyhtiöiden saunat, mökkisaunat ja harrastusten yhteydessä olevat saunat syövät tarvetta kerrostaloasuntosaunoille, YIT:n Marko Oinas puhuu.
 Perinteisten taloyhtiösaunojen lisäksi yhteisöllisyyttä saatetaan etsiä myös laajemmasta piiristä.
 – Tänä päivänä on monesti korttelisaunoja. Ne palvelevat useaa taloyhtiötä, ja niihin voidaan panostaa enemmän, Skanskan myynti- ja markkinointijohtaja  Marja Kuosma  sanoo.
 Katri Haavikko saa luonnosta sen olon, jota saunasta ei. Oma puutarhakin riittää. Lauri Rautavuori / Yle
 Hämeenlinnalaista Katri Haavikkoa ei saa saunaan edes yhteisöllisyydellä. Yksin tai yhdessä, sauna on hänelle ikävä kokemus. Haavikon oma sauna onkin vuosien varrella muuttunut varastoksi.
 Saunominen on monelle suomalaiselle lähes henkireikä, joten saunomattomia saatetaan katsoa kieroon. Töissä Haavikon penseyttä ihmetellään jopa kansainvälisesti.
 – Jos olen ulkomaisten tavarantoimittajien kanssa vaikka Lapissa, ovat hekin jo oppineet jeesustelemaan, että Katri ei mene saunaan. Vähän sama kuin se, että alkoholittomuutta joutuu selittelemään.
 Lue myös:   Suomalaisen asumisen erikoinen muutos – yhä harvempaan kerrostaloasuntoon tulee sauna

Katri Haavikko ei voi sietää saunomista: "Tulee inhottava olo, eikä löyly ole ikinä sopiva" – Yhä harvempaan asuntoon rakennetaan sauna


Summary: Elokuussa selviää, valitaanko Olli Rehn Euroopan ehdokkaaksi IMF:n pääjohtajan tehtävään.

Suomen pankin pääjohtaja  Olli Rehn  lähtee tavoittelemaan Kansainvälisen valuuttarahasto IMF:n pääjohtajan tehtävää, kertoo  Helsingin Sanomat.
 Suuret talousmediat  uutisoivat jo aiemmin heinäkuussa , että Rehn on neljän parhaan ehdokkaan joukossa IMF:n uudeksi pääjohtajaksi.
 Rehn on kertonut Helsingin Sanomille, että häntä on kysytty ehdolle ja hän on valmis tehtävään, jos hänet valitaan.
 – Minua on kysytty ehdolle IMF:n pääjohtajan tehtävään. Harkinnan jälkeen olen vastannut olevani valmis ehdokkaaksi. Se on vaativa mutta kovin mielekäs ja motivoiva tehtävä, Rehn sanoo HS:lle.
 HS:n tietojen mukaan Rehnin valinnan takana seisovat Suomen lisäksi ainakin muut Pohjoismaat ja Baltian valtiot.
 Euroopan ehdokas julkistetaan elokuussa sen jälkeen, kun Euroopan valtioiden hallitukset ovat päättäneet, kuka ehdokkaista on sopivin tehtävään.
 IMF:n pääjohtajana on ollut koko sen historian ajan eurooppalainen, joten Euroopan ehdokkaalla on hyvä mahdollisuus tulla valituksi tälläkin kertaa.
 Ehdokasasettelu IMF:n uudeksi pääjohtajaksi alkaa ensi maanantaina ja päättyy 6. syyskuuta.
 Lehden mukaan Rehnin lisäksi pääjohtajakisassa vahvoilla ovat edelleen Hollannin entinen valtiovarainministeri  Jeroen Dijsselbloem , euroryhmän nykyinen puheenjohtaja ja Portugalin valtiovarainministeri  Mario Centeno  sekä Espanjan talousministeri  Nadia Calvino .
 IMF on valtioiden välinen rahoitus- ja rahapoliittinen yhteistyöjärjestö. Järjestön tehtävänä on edistää kansallisten ja kansainvälisten rahoitusmarkkinoiden vakautta sekä valvoa jäsenvaltioidensa talouspolitiikkaa. IMF:n johtaja on yksi maailmantalouden keskeisimmistä vaikuttajista.
 Lue lisää:
 Suuret talousmediat ennakoivat IMF:n pääjohtajaa: Olli Rehn neljän parhaan joukossa

HS: Olli Rehn vahvoilla IMF:n uudeksi pääjohtajaksi – "Harkinnan jälkeen olen vastannut olevani valmis ehdokkaaksi"


Summary: Räppäri on peruuttanut useita tulevia keikkojaan tapauksen vuoksi. Tampereen Blockfest ei ole kuitenkaan vielä ilmoittanut peruvansa keikkaa.

Yhdysvaltalaisräppäri  A$AP Rockyn  eli  Rakim Mayersin  pidätys on asettanut hänet maailmanpolitiikan silmään.
 Pahoinpitelystä syytteen saaneen räppärin pidätystä on kommentoitu Yhdysvaltain presidenttiä myöten. Tapauksesta saadut viimeisimmät tiedot eivät ole kuitenkaan miellyttäneet presidentti  Donald Trumpia .
 Trump twiittasi olevansa pettynyt Ruotsin pääministeri  Stefan Löfveniin , kun räppäriä kohtaan päätettiin nostaa syyte pahoinpitelystä. Kolme päivää kestävä oikeudenkäynti alkaa ensi tiistaina.
 Kuinka jenkkiräppärin pidätyksestä tuli maailmanpoliittinen ilmiö?
 Katutappelu kesäkuun lopussa
 Koko tapahtumaketju sai alkunsa kesäkuun 30. päivä, kun A$AP Rocky joutui katutappeluun. Tappelu tallentui myös videolle.
 Räppäri julkaisi tapauksesta  Instagram-tilillään videon . Hän kertoo videolla ja postauksessaan, että hän ja hänen seurueensa eivät tunteneet entuudestaan heitä seuranneita kahta miestä.
 Miehet väittävät videolla räppärin henkivartijan rikkoneen kuulokkeet, joilla toinen miehistä oli aiemmin yrittänyt hakata henkivartijaa.
 Videolla räppäri ja hänen henkivartijansa kehottavat miehiä lopettamaan seuraamisen ja lähtemään pois.
 Tapauksesta  kuvatuilla muilla videoilla  nähdään, kun räppäri ja hänen seurueensa hakkaavat ja potkivat maassa makaavaa miestä.
 Räppäri ja kaksi muuta hänen seurueeseensa kuulunutta henkilöä pidätettiin 4. heinäkuuta. He ovat olleet siitä lähtien tutkintavankeudessa.
 Pian tapauksen jälkeen sosiaalisessa mediassa alkoi ilmestyä A$AP Rockyn vapauttamista vaativia #JusticeForRocky ja #FreeRocky -postauksia.
 Trump sai puhelun Kanye Westiltä
 Yhdysvaltain presidentti Donald Trump kertoi heinäkuun puolivälissä puhuneensa A$AP Rockyn pidätyksestä räppäri  Kanye Westin  kanssa.
 Myös Westin vaimo, tosi-tv-tähti  Kim Kardashian West  on ollut aktiivisesti julkisuudessa puhumassa räppärin vapauttamisesta. Kardashian on ajanut näkyvästi myös rikosoikeuden uudistusta Yhdysvalloissa.
 Tässä vaiheessa tapaus on jo kaikkien huulilla ja julkinen paine kasvaa.
 Monet  julkkikset ovat myös ilmoittaneet  boikotoivansa Ruotsia tapauksen takia.
 Trump sanoo maksavansa räppärin takuut
 Päivää myöhemmin Trump kertoi keskustelleensa Ruotsin pääministeri Stefan Löfvenin kanssa.
 Trump kertoi tarjoutuneensa maksamaan räppärin takuut, jotta tämä voisi välttää tutkintavankeuden.
 Ruotissa ei kuitenkaan ole käytössä takuujärjestelmää, joten räppärin vapauttaminen takuita vastaan olisi vastoin Ruotsin perustuslakia.
 Lisäksi pääministeri Löfven korosti, että hallitus ja poliitikot eivät voi puuttua tapaukseen millään tavalla.
 Räppärin pitämistä tutkintavankeudessa on perusteltu muun muassa sillä, että hänen pelätään lähtevän maasta.
 Tulehtuivatko maiden välit?
 Tänään tullut tieto syytteiden nostamisesta räppäriä kohtaan näyttäisi tulehduttaneen ainakin hetkellisesti Yhdysvaltain ja Ruotsin välejä.
 Presidentti Trump twiittasi, että Yhdysvallat on auttanut Ruotsi paljon, mutta suhde ei näytä olevan kaksisuuntainen.
 Tapaus näyttäisi ainakin siis puheen tasolla vaikuttavan maiden välisiin suhteisiin.
 Peruuntuuko Suomen keikka?
 A$Ap Rocky on Tampereella 16. elokuuta alkavien Blockfest-festivaalien yksi pääesiintyjistä. Blockfest tai artisti eivät ole kuitenkaan vielä ilmoittaneet, että keikka olisi peruutettu.
 Myös Blockfest on antanut tukensa räppärille.
 Erityisen mielenkiintoista tuen ilmaisemisesta tekee kuitenkin se, että  festivaalin verkkosivuille on kirjattu  festivaalin arvot. Niiden mukaan festivaalilla on "nollatoleranssi väkivaltaa ja aggressiivista käytöstä kohtaan."
 Emme saaneet kiinni festivaalijärjestäjää kommentoimaan asiaa.
 Lue lisää:
 Trump: "Olen pettynyt Ruotsin pääministeriin" – vaatii Twitterissä A$AP Rockya vapaaksi
 Yhdysvaltalaisräppäri A$AP Rocky pidätettynä Tukholmassa tappelun seurauksena – Trump aikoo soittaa Ruotsin pääministerille
 Flow ja Weekend joutuivat pulaan, tähtiesiintyjät peruivat äkillisesti – Rock-vaikuttaja toivoisi ohareiden tekijöille rajumpia sanktioita

Räppäri A$AP Rockyn pidätyksestä tuli maailmanpoliittinen ilmiö – tämän tiedämme tapauksesta nyt


Summary: Matteo Salvinin mukaan lupa alukselle heltiää vasta, kun muut EU-maat suostuvat ottamaan siirtolaiset vastaan.

Italian sisäministeri  Matteo Salvini  on kieltänyt maan oman rannikkovartioston alusta palaamasta satamaan, koska Gregoretti-laivalla on Välimerestä pelastettuja siirtolaisia. Italian rannikkovartioston alus pelasti 135 siirtolaista merestä torstaina.
 Rannikkovartiosto poimi siirtolaiset kahdesta aluksesta Maltan lähivesillä, ja odottaa nyt merellä lupaa palata satamaan.
 Kovaa maahanmuuttolinjaa ajavan Salvinin mukaan rantautumislupa alukselle annetaan vasta sitten, jos muut Euroopan unionin maat lupaavat vastaanottaa 135 siirtolaista.
 Oikeistopopulistista Lega-puoluetta johtava Salvini on aiemminkin kieltänyt siirtolaisia kuljettavia aluksia tulemasta Italiaan. Esimerkiksi viime elokuussa hän kielsi 150 siirtolaista kuljettanutta Italian rannikkovartioston alusta rantautumasta. Italiassa aloitettiin tapauksen vuoksi rikostutkinta, jossa Salvinia epäiltiin laittomasta vangitsemisesta.
 Tutkinta kuitenkin keskeytettiin helmikuussa parlamentin ylähuoneen eli senaatin todettua parlamentaarisen koskemattomuuden estävän Salviniin kohdistuvan tutkinnan.
 Lisää aiheesta:
 Italian Salvinille ei kelpaa EU-sisäministerien kaavailema taakanjakosopimus Välimeren siirtolaisista
 Siirtolaisia kuljettava pelastusalus saapui taas Italiaan kiellosta huolimatta
 Siirtolaisia pelastaneen aluksen kapteeni vapautettiin – Italian sisäministeri paheksui päätöstä
 Italiassa sisäministerin Salvinin siirtolaisasiaa koskeva juttu raukesi oikeudessa – viimeksi helmikuussa senaatti torppasi syytökset ministeriä vastaan

Italian sisäministeri ei päästä oman maan rannikkovartioston alusta satamaan laivalla olevien siirtolaisten vuoksi


Summary: Kolmiulotteisissa kuvissa näkyy hämmästyttävän ehjiä yksityiskohtia laivaveneestä pilssipumppuun.

Itämeressä Ruotsin ja Viron välisissä vesissä makaava pian puolen vuosituhannen takainen laivanhylky on niin hyvin säilynyt, ettei samalta ajalta ole koskaan löytynyt vastaavaa. Meriarkeologit ovat ajoittaneet hylyn alustavasti 1500-luvun loppuun tai 1600-luvun alkuun.
 Hylky löytyi North Stream -kaasuputkea varten tehdyissä tutkatutkimuksissa 120 metrin syvyydestä kymmenen vuotta sitten, mutta tuolloin se vain kirjattiin löytyneeksi.
 Tämän vuoden alkukesällä Ruotsin merihistoriallinen museo tilasi MMT-yritykseltä hylyn kartoituksen. Materiaalista tehdyistä kolmiulotteisista kuvista selvisi, että pohjassa lepää meriarkeologinen aarre.
 Hylky ei sinänsä ole alueellaan poikkeuksellinen, mutta oivallinen kunto tekee siitä ainutlaatuisen, kertoo tutkimuksiin osallistuvan  Södertörnin korkeakoulun  meriarkeologian professori  Johan Rönnby .
 Hänen mukaansa alus, joka toistaiseksi saa tyytyä nimeen "Tuntematon laiva", on säilynyt paremmin kuin Vasa-laiva. 1600-luvulla neitsytmatkallaan uponneella, 1960-luvulla nostetetulla Vasalla on  museo  Tukholmassa.
 "Melkein kuin eilen uponnut"
 "Tuntematon laiva" on Kristoffer Kolumbuksen ja Leonardo da Vincin aikalainen ja silti ällistyttävän hyvässä kunnossa, tuumii tutkimuksia johtava  Rodrigo Pachero-Ruiz . Hän on MMT:n meriarkeologi ja parhaillaan brittiläisen  Southamptonin yliopiston  vierailijaprofessori.
 – Melkein kuin se olisi uponnut eilen. Kannella mastoon nojaamassa on uskomattoman harvinainen löytö, laivavene, jolla miehistö kulki alukseen ja sieltä pois. Se on todella hämmästyttävä näky, Pachero-Ruiz kuvailee.
 Kuvissa näkyvät yhä pystyssä olevat mastot ja ehjä runko. Myös osa takiloinnista on tallessa ja kanuunat ovat asemissa kannellaan. Jäljellä ovat myös puinen käsivintturi sekä pilssipumppu. Voit katsella hylkyä tästä MMT:n  videosta .
 Löydön kunnosta on kiittäminen Itämeren olosuhteita.
 – Itämeri on aivan fantastinen laivanhylkyjen säilyttäjä. Se on pimeä, siellä ei ole virtauksia, ja ennen kaikkea sieltä puuttuvat hylkyjä tuhoavat laivamadot, selittää Rönnby.
 Ikä varmistetaan puunäytteistä
 Tutkijaryhmä aikoo palata hylylle syksyllä dokumentoidakseen sen vielä yksityiskohtaisemmin. Laivasta otetaan myös puunäytteitä ajoittamista varten. Toistaiseksi ikäarvio perustuu ennen muuta kanuunoiden tyyppiin.
 Ryhmässä on Södertörnin korkeakoulun, Southamptonin yliopiston ja MMT:n lisäksi mukana merten tarinoihin erikoistunut Deep Sea Production -tuotantoyhtiö.
 Ikä ei ole ainoa asia, joka vaatii tutkimista. Vastauksia aletaan etsiä muun muassa siihen, mihin alusta käytettiin, missä se oli rakennettu ja minkä takia se upposi.
 – Uppoamissyy ei selviä vain kuvien perusteella, mutta uppoamisen voi aavistaa tapahtuneen nopeasti, koska pelastusveneet ovat yhä paikoillaan aluksen kannella, kertoo Rönnby.
 Hylyn tai sen esineiden nostamista ei suunnitella. Nykyisen 3D-tekniikan ansiosta se voidaan tehdä virtuaalisesti, sanoo Rönnby.
 – Hylkyä voi katsella tietokoneelta, heijastaa kuvia ja jopa tulostaa niitä luonnollisessa koossa. Se on parempi tapa kuin nostaminen ja halvempaa kuin konservointi, Rönnby sanoo.
 1900-luvun alun näkemys Mars-aluksesta loistonsa päivinä.  Jacob Hägg: Makalör eller Mars, Illustrerad svensk sjöhistoria (1909)
 Laivoilla oli suuri rooli maailman muuttumisessa
 Södertörnin korkeakoulun meriarkeologisella laitoksella tutkitaan parhaillaan muitakin hylkyjä uuden ajan alkupuolelta.
 Vuonna 1495 uponneen  Gribshundenin  ja vuonna 1564 uponneen  Marsin  toivotaan täydentävät palapeliä siitä, millaiselta Euroopan elämä näytti uuden ajan alussa.
 – Euroopassa tapahtui siihen aikaan suuria muutoksia, jotka liittyivät varhaiseen globaalistumiseen ja valtioiden perustamiseen. Laivoilla oli siinä hyvin tärkeä rooli. Ilman niitä ei olisi löydetty uusia maanosia tai perustettu siirtokuntia, Rönnby toteaa.
 Mars eli Makalös, kuningas Eerik XIV:n laivaston lippulaiva, oli aikansa suurimpia sota-aluksia, isompi kuin Vasa. Mars syttyi tuleen ja räjähti Itämeren herruudesta käydyssä taistelussa.
 Myös Tanskan kuninkaan Hannu I:n lippulaivan Gribshundenin upotti tulipalo mutta hylky on silti maailman parhaimmin säilyneitä 1400-luvun aluksia. Tästä linkistä avautuu  video  sukelluksesta Gribshundeniin.

"Paremmin säilynyt kuin Vasa-laiva" – Ruotsin vesistä löytyneessä lähes 500 vuoden takaisessa hylyssä ovat mastotkin pystyssä


Summary: Moskovassa otettiin lauantaina kiinni lähes 1 400 ihmistä Navalnyin kutsumassa mielenosoituksessa. Joukossa oli suomalainen Ville Ropponen.

Vangittu venäläinen oppositiojohtaja  Aleksei Navalnyi  on joutunut uutistoimisto AP:n mukaan sairaalahoitoon. Navalnyin edustajan mukaan tämä kiidätettiin moskovalaisesta vankilasta sairaalaan sunnuntaiaamuna vakavan allergiakohtauksen vuoksi.
 Navalnyilla ei tosin ole edustajan mukaan aiemmin todettu mitään allergioita. Oppositiojohtajan kasvojen kerrotaan olleen sairaalaan saapuessa turvoksissa ja hänen ihollaan oli punaista ihottumaa.
 Navalnyi tuomittiin keskiviikkona 30 päiväksi vankeuteen laittoman mielenosoituksen järjestämisen vuoksi. Navalnyin koolle kutsumaan  mielenosoitukseen osallistui lauantaina Moskovassa tuhansia ihmisiä .
 Suomalainen kiinniotettujen joukossa
 Poliisi otti mielenosoituksen yhteydessä kiinni lähes 1 400 ihmistä, mikä on enemmän kuin kertaakaan aiemmin tällä vuosikymmenellä Moskovassa, sanoo pidätyksiä valvova järjestö.
 Yksi poliisin kiinniottamista oli suomalainen toimittaja ja kirjailija  Ville Ropponen , kertoo uutistoimisto STT. Hän kertoo Facebookissa joutuneensa pidätetyksi mielenosoituspaikalla oleskelun vuoksi.
 – He veivät minut kalteriautossa kolme varttia Moskovan ulkopuolelle, ja päästivät. Muut pidätetyt jäivät mielivaltaisesti kiinniotetuiksi, Ropponen kirjoittaa viestissään.
 Viranomaisten luvattomaksi kutsumalla mielenosoituksella vastustettiin Moskovan viranomaisten päätöstä kieltää useita opposition edustajia asettumasta ehdolle syyskuussa järjestettävissä paikallisvaaleissa.

Venäjän vangittu oppositiojohtaja Navalnyi kiidätettiin sairaalaan – "Vakava allergiakohtaus, vaikkei hänellä ole allergioita"


Summary: Äärijärjestön iskuissa on vuosikymmenen aikana kuollut 27 000 ihmistä.

Lauantaina 23 ihmistä sai surmansa Nigeriassa äärijärjestö Boko Haramin iskussa. Iskussa kuolleet olivat poistumassa hautajaisista.
 Iskun teki kolme moottoripyörillä kulkenutta Boko Haramin taistelijaa.
 – Miehemme löysivät tapahtumapaikalta 23 ruumista, vahvisti paikallisen miliisin johtaja  Bunu Bukar Mustapha  uutistoimisto AFP:lle.
 Isku tapahtui Koillis-Nigeriassa Nganzain alueella. Boko Haram on tehnyt siellä iskuja toistuvasti. Äärijärjestö on viime kuukausina kiihdyttänyt iskujaan alueella.
 Konflikti Nigeriassa alkoi kymmenen vuotta sitten ja se on vaatinut 27 000 kuolonuhria. Noin kaksi miljoonaa ihmistä on joutunut jättämään kotinsa konfliktin takia.
 Konflikti on levinnyt myös naapurimaihin Tsadiin, Nigeriin ja Kameruniin.

Boko Haramin taistelijat ampuivat 23 ihmistä Nigeriassa


Summary: Tuli uhkaa kymmeniä taloja Sibenikin kaupungin läheisyydessä.

Yli 200 palomiestä ja 50 sotilasta yrittävät sammuttaa maastopaloja Kroatiassa. Tilannetta pahentaa lauantai-iltana koventunut tuuli, kertoo uutistoimisto Hina.
 Palo uhkaa tuulivoimalaitoksia ja kymmeniä koteja Sibenikin kaupungin lähistöllä Adrianmeren rannikolla. Kolmenkymmenen talon asukkaat on tähän mennessä evakuoitu.
 Palo on levinnyt laajalle rutikuivassa mäntymetsikössä. Alueelta on varotoimena katkaistu sähköt.

Palomiehet ja armeijan joukot taistelevat maastopaloja vastaan Kroatiassa


Summary: Kaksikko tapaa keskiaikaisessa linnassa, jonne Macron asennutti yli 30 000 euron uima-altaan.

Ranskan presidentti  Emmanuel Macron  on vahvistanut kutsuneensa Venäjän presidentti  Vladimir Putinin  vierailulle.
 Vierailun on määrä tapahtua elokuun 19. päivä, vain muutamaa päivää ennen kuin Macron isännöi G7-maiden huippukokousta. Maailman seitsemän talousmahtia tapaavat elokuun 24.-26. päivä Biarritzissa, Lounais-Ranskassa.
 Tapaaminen Putinin kanssa järjestetään Ranskan presidentin kesäasunnolla keskiaikaisessa Breganconin-linnoituksessa, Välimeren rannikolla.
 Macronin mukaan linnoitus valikoitui kohteeksi muun maussa siksi, että siellä on mahdollista työskennellä eristyksissä.
 Presidentti aiheutti viime vuonna Ranskassa kohun, kun selvisi, että hän oli rakennuttanut Breganconiin 34 000 euron uima-altaan kunnostustöiden yhteydessä.
 Katse konflikteihin
 Macron ei heti lauantaina täsmentänyt, mistä aiheista hän aikoo Putinin kanssa keskustella.
 Aiemmin hän on kommentoinut, että G7-maiden on yritettävä selvittää yhteistyövaihtoehtoja Venäjän kanssa. Erityisesti Macron viittasi yhteistyötapojen löytymiseen maailman kriisipesäkkeissä.
 Venäjä ja G7-maat ovat erilinjoilla monien konfliktien ratkaisemisessa. Esimerkiksi Syyrian sisällissodassa Venäjä on asettunut tukemaan presidentti  Bashar al-Assadin  joukkoja. Venezuelassa Venäjä puolestaan tukee presidentti  Nicolas Maduroa , jonka syrjään astumista länsimaat ovat vaatineet.
 Vielä vuoteen 2014 asti Venäjä oli osa silloista G8-maiden ryhmää, mutta se joutui ulos Krimin valtauksen jälkeen.

Macron kutsui Putinin kylään G7-maiden huippukokouksen alla


Summary: Suomessa astmaa sairastaa kymmenen prosenttia aikuisista. Sairauden merkittävin riskitekijä on sukutausta.

Astma puhkeaa miehillä useimmiten alle yhdeksän vuoden iässä, naisilla vasta 40–49-vuotiaana. Tämän osoittaa Tampereen yliopiston sekä Seinäjoen ja Vaasan keskussairaaloiden kesäkuussa julkaistu kyselytutkimus. Myös aiemmat tutkimukset tukevat tuoreita tuloksia.
 Kyselyyn vastasi vuonna 2016 noin 4 000 satunnaisotannalla valittua ihmistä Länsi-Suomen alueelta. Vastaajista yli 400:lla oli lääkärin diagnosoima astma.
 – Puhkeamisajankohdan eroja selittävät ainakin osin hormonaaliset tekijät. Naisilla astmariski lisääntyy vaihdevuosien aikana, Itä-Suomen yliopiston keuhkosairauksien professori  Heikki Koskela  toteaa.
 Koska aikuisikä on lapsuutta pidempi, suurimmalla osalla kaikista astmaatikoista sairaus puhkeaa kuitenkin vasta aikuisiällä.
 Sukutausta ja allergia vaikuttavat
 Koskelan mukaan astman merkittävin riskitekijä on sukutausta. Jos henkilön vanhemmilla tai sisaruksilla on astmaa, todennäköisyys astman puhkeamiseen on moninkertaisesti suurempi kuin jos suvussa sitä ei olisi.
 Toinen tärkeä syy liittyy potilaan omaan allergiseen oireiluun. Koskelan mukaan aiemmin ajateltiin, että allergiset oireet, kuten nuha, silmätulehdus ja ihottuma, lisäävät etenkin lasten riskiä sairastua astmaan.
 – Eräs toinen tuore suomalaistutkimus kuitenkin osoittaa, että allerginen oireilu lisää voimakkaasti myös aikuisten astmariskiä, Koskela huomauttaa.
 Koskelan mukaan muita astman riskiä lisääviä tekijöitä ovat äidin tupakointi raskauden aikana, lapsuudessa koettu passiivinen tupakointi, potilaan oma tupakointi, ylipaino, närästys sekä altistuminen kosteusvauriorakennuksille.
 Myös tietyt ammatit lisäävät astmariskiä. Eniten astmaa esiintyy maa- ja metsätalouteen, kalastukseen, puutavaran ja puutuotteiden valmistukseen sekä elintarvikkeiden, juomien sekä tupakan valmistukseen liittyvillä aloilla.
 Helsingin yliopistollisen keskussairaalan dosentti ja lasten allergologi  Anna Pelkonen  kertoo, että Suomessa astmaa sairastaa noin kymmenen prosenttia aikuisista ja noin kuusi prosenttia lapsista.
 Sisään hengitettävät lääkkeet ovat astman tehokkainta paikallishoitoa. Henrietta Hassinen / Yle
 Noin viidellä prosentilla vaikea astma
 Pelkosen mukaan astman ensimmäiset oireet ovat yleensä yskä ja limaneritys. Myöhemmin mukaan tulee tyypillisesti myös hengenahdistusta, hengityksen vinkunaa sekä yöllä heräilyä.
 Lapsilla oireet ovat samat, minkä lisäksi lapsi saattaa vetäytyä leikeistä ja liikunnasta rasituksen sietokyvyn alenemisen takia.
 Jos yskäpotilas kokee kylmän ilman pahentavan oireitaan, yskän taustalla on professori Koskelan mukaan usein astma.
 Lievimmillään astmaatikolla on astman oireita muutaman kerran kuukaudessa ja vaikeimmillaan lähes joka päivä ja yö. Astmalle on tyypillistä oireiden jaksoittaisuus, eli oireilu painottuu esimerkiksi tiettyyn vuodenaikaan tai siitepölykauteen.
 – Oireet myös usein hankaloituvat tavallisen virusinfektion yhteydessä, Koskela sanoo.
 Koskelan mukaan noin viisi prosenttia astmaatikoista kärsii vaikeasta astmasta. Vaikea astma määritellään niin, että asianmukaisesta hoidosta ja maksimaalisesta lääkityksestä huolimatta se ei ole kontrollissa: oireita on enemmän kuin kahtena päivänä viikossa, niitä on yöllä tai ne rajoittavat päivittäisiä toimia.
 Säännöllinen liikunta parantaa elämänlaatua
 Allergologi Pelkosen mukaan valtaosalla astmaatikoista sairaus pysyy kohtalaisen helposti hallinnassa lääkityksellä. Lievässä astmassa voi olla myös pitkiä oireettomia kausia, jolloin lääkitystä ei välttämättä tarvita lainkaan.
 Sisään hengitettävät eli inhaloitavat lääkkeet ovat Pelkosen mukaan astman tehokkain paikallishoito. Suurin osa astmaatikoista tarvitsee kahta lääkettä: päivittäiseen käyttöön ärtyneitä keuhkoputkia hoitavan lääkkeen sekä tarvittaessa käytettävän, keuhkoputkia avaavan lääkkeen.
 – Jälkimmäistä käytetään oireiden hankaloituessa tai esimerkiksi rasitusoireiden estämiseksi jo ennen rasitusta.
 Pelkosen mukaan viimeaikaiset tutkimukset osoittavat, että säännöllinen liikunta lisää astmaatikon suorituskykyä ja elämänlaatua. Ylipainoisilla painonpudotus vähentää astman oireilua ja lääkkeiden tarvetta.
 Myös ruokavaliolla on merkitystä, ja sen pitäisi sisältää riittävästi hedelmiä ja vihanneksia. Astmaatikko hyötyy tupakoinnin lopettamisesta, ja myös tupakansavua tulisi välttää. Perussiisti koti, jossa on mahdollisimman hyvä sisäilma, on tärkeä astmaatikolle.
 Koskela kertoo, että viime vuosina astman hoitoon on tullut myös uusia biologisia lääkkeitä, joita annostellaan pistoksina. Niitä käytetään kuitenkin vain sellaisessa vaikeassa astmassa, johon tavanomainen hoito ei ole tehonnut riittävästi.

Astma puhkeaa miehillä yleensä jo lapsuudessa, naisilla vasta keski-iässä


Summary: Pelastustöihin osallistui muun muassa laivaston sukeltajia.

Matkustajajuna jäi varhain lauantaina rankkasateiden aiheuttaman tulvan saartamaksi Intian länsirannikolla sijaitsevassa Maharashtran osavaltiossa.
 Junassa oli noin 700 matkustajaa. Intialaisten tiedotusvälineiden mukaan kaikki matkustajat ovat nyt pelastettu junasta.
 Pelastajat kuljettivat matkustajat kumiveneillä turvaan kuivalle maalle. Pelastusoperaatioon osallistui muun muassa laivaston sukeltajia ja kaksi helikopteria.
 Pelastustyöntekijät kuljettivat veden saartamaksi jääneen Mahalaxmi Express -junan matkustajia turvaan kumiveneillä 27. heinäkuuta 2019. EPA-EFE / NDRF
 Puolilta päivin paikallista aikaa alkaneet pelastustoimet kestivät noin kolme tuntia, kertoo  Hindustan Times -lehti . Matkustajat ehtivät olla jumissa junassa noin yhdeksän tuntia.
 Matkustajat kuljetettiin noin 1,5 kilometrin päässä junasta sijaitsevaan leiriin, jossa heille annettiin ruokaa, juomaa ja tarvittaessa lääketieteellistä hoitoa.
 Mumbain suurkaupungista Kolhapuriin matkalla ollut Mahalaxmi Express -juna jumiutui kello kolme aamuyöllä paikallista aikaa Vanganin ja Badlapurin välille. Paikka sijaitsee noin 90 kilometrin päässä Mumbaista.
 Rankkasateet haittaavat myös tieliikennettä Mumbaissa. Useita lentoja jouduttiin perjantaina perumaan Mumbain lentoasemalla sateiden vuoksi. Lauantaina lennot ovat kulkeneet normaalisti.
 Hindustan Timesin mukaan junaliikenne Mumbain ja Goan välillä pysäytetty, koska ainakin yhden joen pinta on noussut rautatiesillan korkeudelle.

Matkustajajuna jäi tulvan saartamaksi Intiassa – noin 700 matkustajaa pelastettiin


Summary: Saunapäivä avaa ovet julkisiin ja yksityisiin saunoihin. Mukana on lähes tuhat saunaa.

Nyt on syytä saunoa, sillä koko kesän kestänyt Saunapäivä-kampanja huipentuu tänään.
 Saunapäivän tarkoituksena on juhlistaa ainutlaatuista suomalaista saunakulttuuria ja tuoda suomalaisia yhteen saunomisen avulla.
 Saunapäivään on ilmoittautunut mukaan lähes 1 000 saunaa ympäri Suomea. Mukana on niin julkisia kuin yksityisiäkin saunoja.
 Tänään voi siis kiusaantumatta astella tuntemattoman ihmisen löylyihin tämän kotiin. Monet kotisaunaansa tarjoavat toivovat kuitenkin, että saunojat ilmoittavat tulostaan etukäteen.
 Voit katsoa mukaan ilmoittautuneet saunat kartasta  klikkaamalla tästä . Mahdolliset ennakkoilmoittautumisohjeet löydät klikkaamalla kartalla näkyvää saunaa. Voit myös  lähettää kuvan  meille saunahetkestäsi.
 Ainutlaatuisia löylyjä yleisöltä suljetuissa saunoissa
 Miltä kuulostaisi ilmaiset löylyt Rajavartiolaitoksen saunoissa Kuhmossa, Kuusamossa tai Suomussalmella?
 Lapin ja Kainuun rajavartiolaitokset avaavat nimittäin Saunapäivää varten  yhteensä kuusi saunaa , joihin yleisöltä on normaalisti pääsy kielletty.
 Yksi näistä on Kuhmossa sijaitseva Urho Kekkosen veljen Jussi Kekkosen partiomajan sauna.
 Mikäli mielii itse presidentti Kekkosen saunaan, on mahdollista suunnata Helsingissä Tamminiemeen. Saunaa ei kuitenkaan lämmitetä, mutta saunaan pääsee tutustumaan vaatteet päällä.
 Saunominen kulttuuriperinnön listalle?
 Saunapäivän tarkoituksena on myös edistää Suomen hanketta saada saunominen Unescon aineettoman kulttuuriperinnön listalle.
 Saunominen on ensimmäinen asia, jota Suomi hakee kyseiselle listalle.
 Tuoreimpia  listalle lisättyjä  aineettoman kulttuuriperinnön kohteita ovat muun muassa jamaikalainen reggae-musiikki ja sveitsiläinen sekä itävaltalainen lumivyöryn torjunta.
 Yle Radio Suomi saunoo 24 tuntia
 Ylellä Saunapäivää juhlitaan niin radion, television kuin Areenan puolella.
 Yle Radio Suomella vietetään 24 tuntia löylyissä. Lähetyksessä kuljetaan ympäri Suomen, ja saunalähetykseen voivat osallistua myös paikan päälle sattuneet kanssasaunojat.
 Television puolella Saunapäivä huipentuu kello 19.30 kaksituntiseen suoraan lähetykseen Tampereen Ratinalta, josta otetaan yhteys saunoihin ympäri maata.
 Saunapäivä-kampanja on yksi Ylen kesän 2019 kärkihankkeista.
 Lue lisää
 Onko saunassasi tunnelmaa? Kerro se kuvalla ja lähetä meille! – saunakuvat voit katsoa tästä jutusta

Saunapäivä-kampanja huipentui lauantai-iltana Ylen suoraan lähetykseen – katso Areenasta, kuinka Suomen ainutlaatuista saunakulttuuria juhlistettiin ympäri maata


Summary: Nyt pääset kokeilemaan, tiedätkö saunomisesta oikeastaan yhtään mitään.

Me suomalaiset väitämme tietävämme saunasta kaiken. Kuitenkaan ei ole olemassa oikeaa vastausta siihen, mikä on oikea saunalämpötila tai onko sähkökiuas parempi kuin puulämmitteinen kiuas.
 Monesta muusta sauna-asiasta onkin sitten tarkat oikeat vastaukset.
 Nyt on oikea hetki asettua tekemään Saunapäivän Saunavisa. 15 kysymyksen avulla selvität, oletko kaikkien aikojen saunanero.
 Onnea matkaan. Visa alkaa tästä:
 Olet nyt saanut  Saunavisan tehtyä. Jos meni huonosti, tee se uudelleen. Jos pärjäsit hyvin, suuret onnittelut vielä kerran.
 Muista haastaa myös ystäväsi mukaan saunatiedon kiehtovaan maailmaan.
 Tänään on Ylen Saunapäivä
 Tänään lauantaina 27.7.2019 vietetään Ylen Saunapäivää, joka huipentuu koko Suomen yhteiseen löylyttelyyn. Luvassa on kahden tunnin suora tv-lähetys ja yli 24 tunnin suora radiolähetys.
 Yle TV1:ssä kello 19.30 alkavassa lähetyksessä nähdään, miten Saunapäivää vietetään eri puolilla Suomea. Pääpaikkana ovat Tampereen Ratinanniemi ja Helsingin Sompasauna, joiden lisäksi lähetyksessä liikutaan muun muassa suolentopallon MM-kisoissa Haukivuorella, Jämsän saunakylässä, Oulun Qstockissa, Mikkelissä, Jyväskylässä sekä Tankavaaralla kullankaivajien saunalla.
 Lähetyksen välissä kello 20.30 on uutiset ja Urheiluruutu, mutta sen jälkeen Saunapäivän vietto jatkuu ensistä hikisempänä kello 21.15–22.15.
 Yle Radio Suomi juhlistaa Saunapäivää huikealla 24 tunnin lähetyksellä, jossa saunotaan ympäri Suomea – jokaiselta Radio Suomen alueelta tulee noin tunnin verran lähetystä Saunapäivänä.
 Saunapäivän nettisivuilla  yle.fi/saunapaiva  voi tutustua karttaan, josta löytyy satoja Saunapäivänä avoimia saunoja ympäri Suomea!
 Nettisivujen Löylymittariin voi ilmoittaa päivän aikana omat saunomiskertansa ja seurata, kuinka moni muu suomalainen saunoo ja mikä on Suomen kuumin kunta!
 Mukavaa ja hikistä Saunapäivää ihan kaikille!

Oletko sinä saunanero? Testaa saunatietämyksesi hauskassa Saunapäivän Saunavisassa


Summary: Grönlantiin luvataan jopa 10-15 astetta tavallista lämpimämpää säätä.

Tanskan meteorologinen instituutti (DMI)

Euroopassa kovia helteitä aiheuttanut lämpöaalto on siirtymässä seuraavaksi kohti pohjoista ja Grönlantia. YK on varoittanut, että lämpöaalto saattaa sulattaa Grönlannin mannerjäätikköä ennätyksellistä vauhtia.
 Grönlannin mannerjäätikkö on maailman toiseksi suurin.
 Useissa Euroopan maissa  on rikottu viime päivinä lämpöennätyksiä. Tanskan meteorologisen instituutin asiantuntijan  Martin Stendelin  mukaan lämpöaalto saavuttaa Grönlannin ensi viikon alussa.
 – Lämpötila tulee olemaan 10-15 astetta keskimääräistä korkeampi, Stendelin sanoo  Ruotsin radiolle .
 Sulamista tapahtuu tavallisestikin kesäisin. YK:n alaisen Maailman ilmatieteen järjestön WMO:n mukaan Grönlannin jäätikkö suli tänä vuonna tavalliseen tahtiin aina kesäkuuhun asti.
 Viime viikkoina sulaminen on kuitenkin kiihtynyt. Ruotsin radion haastattelemien asiantuntijoiden mukaan sulaminen myös alkoi tavallista aikaisemmin.
 Stendelin mukaan lämpöaallon saapuminen Grönlantiin uhkaa pahentaa tilannetta entisestään.
 – Pelkästään heinäkuun aikana se on menettänyt 160 miljardia tonnia jäätä pinnan sulamisen vuoksi. Se on karkeasti ottaen 64 miljoonaa olympia-altaan verran, myös WMO:n tiedottaja  Clare Nullis  varoitti uutistoimisto Reutersin mukaan.
 Edellinen sulamisennätys on vuodelta 2012.
 – Emme vielä tiedä, rikkoutuuko vuoden 2012 ennätys, mutta se on lähellä, Nullis sanoi.
 Grönlannin mannerjäätikkö on muodostunut tuhansien vuosien kuluessa. Se peittää 80 prosenttia saaresta. Pitkällä aikavälillä sen sulamisen on ennustettu nostavan merenpintaa ja aiheuttavan myös epätavallisia sääilmiöitä.
 Lue lisää:
 Lämpöennätykset paukkuivat taas ympäri Eurooppaa – lukemat alkoivat jo nelosella
 Ovatko superhelteet uusi normaali?
Viisi kysymystä ja vastausta yhä kuumemmista helleaalloista

Lämpöaalto matkaa pian kohti Grönlantia – kuumuus uhkaa sulattaa mannerjäätikköä ennätysvauhtia


Summary: Vainaja löydettiin kuivalta maalta. Poliisi ei epäile rikosta.

Helsingissä Taivallahden rannalta on löytynyt ruumis, kertoo Helsingin poliisi Twitterissä.
 Vainaja on poliisin mukaan keski-ikäinen mies. Poliisi ei ole vielä saanut selville miehen henkilöllisyyttä.
 Poliisi jatkaa asian tutkimista kuolemansyyntutkimisena, eli se ei tällä haavaa epäile rikosta.
 Pelastuslaitos sai hälytyksen ihmisen pelastustehtävästä kello puoli yhdentoista jälkeen aamupäivällä. Vainaja löydettiin kuivalta maalta läheltä suosittua Hietaniemen uimarantaa.

Helsingin Taivallahden rannasta löytyi kuollut mies


Summary: Suomessa vankilasta pakeni vielä useita kymmeniä 1990-luvulla, nyt vain harva. Hannu Peltola on yksi karanneista.

Hannu Peltolan , 58, karkumatka Toijalan edesmenneestä yövankilasta ei mennyt kuin amerikkalaisessa rikosviihteessä.
 Eletään 80–90-lukujen vaihdetta. Toijalan yövankilassa vangit nukkuvat suljetuissa selleissä, päivisin opiskellaan tai työskennellään valvotusti.
 Yhtenä kesäiltana Peltolan ahdistus kasvaa liian suureksi.
 Rakkauselämässä on ryppyjä, eikä kaipuu kohdistu vain kumppaniin. Koska alkoholia ei vankilasta saa, täytyy sitä lähteä hakemaan laitoksen ulkopuolelta.
 – Vartija oli päivystämässä, mutta ei siinä paljon strategioita tarvittu, Peltola muistelee.
 Pakoreissu päättyi lyhyeen, mutta vuosia myöhemmin Peltola sai pitkän vankilakierteen poikki. Nyt hän antaa keskusteluapua vangeille.
 Takavuosiin verrattuna vankilasta karkaa enää harva. Vuonna 1990 muurien sisältä pakeni 78 vankia, kun taas tämän vuoden kesäkuuhun mennessä karanneita on kirjattu vain yhden vangin verran.
 Pakojen vähenemiseen ovat vaikuttaneet monet tekijät, kuten vankiloiden kehittynyt tekniikka ja tiedonhankintatyö.
 Jos palaamme takaisin 90-luvun alun kesäyöhön, voisimme kuvitella Peltolan laskeutuvan pitkin Toijalan entisen yövankilan seinää valkoisen rievun varassa.
 Tämä on kuitenkin väärä kuvitelma, jonka vuoksi mies epäröi tarinan kertomista.
 – Siihen ei liittynyt sen kummempaa dramatiikkaa tai liinavaatteita, hän toteaa.
 Peltolan karkumatka eteni sellin läheisiä palotikkaita pitkin. Tämän jälkeen luvaton retki kohti Tamperetta alkoi hiljaisessa kesäyössä tutun toverin kyydissä.
 Katumus mielessään Peltola kuitenkin soitti vankilan tutulle ylivartijalle laitoksen ollessa riittävän kaukana.
 – Jos olisin kääntynyt heti takaisin, seuraamuksia ei olisi tullut. Olin kuitenkin jo avannut pullon, joten mitään ei ollut tehtävissä, Peltola kertoo.
 Hän muistaa edelleen, millainen sekamelska tapahtumasarjasta seurasi kolme päivää myöhemmin.
 – Virkavalta tunnisti minut Tampereen keskustassa ja kuulutti nimeäni kovaäänisistä. Siellä oli häslinkiä sitten kerrakseen.
 "Kyllä sen näkee omasta peilikuvasta, miksi vankilaan joudutaan"
 Toisen kerran Peltola livahti luvattomasti siviiliin 90-luvun alussa Hämeenlinnan entisessä lääninvankilasta, kun mies jätti palaamatta laitokseen sovitun ajan puitteissa.
 Nykyisin useat vapauteen haluavat vangit lähtevät omille teilleen juuri Peltolan tavoin. Toinen tapa on poistua luvatta avovankilasta. Näitä pakotyylejä ei  määritellä rikoslaissa  kuitenkaan vankilasta karkaamiseksi.
 Karkaamisesta voidaan tuomita sakkoon tai vankeuteen enintään yhdeksi vuodeksi, kun taas avolaitoksesta poistumisesta voidaan rangaista korkeintaan kurinpitorangaistuksella.
 Vuonna 2018 suljetusta vankilasta karkasi 11 vankia, kun taas avolaitoksesta poistui luvatta 60.
 – Luvatta poistumiset ovat 2000-luvun alusta lisääntyneet, mikä johtunee myös avolaitosvankien määrän kasvamisesta, arvioi turvallisuusjohtaja  Ari Juuti  Rikosseuraamuslaitokselta.
 Peltolan luvattomien vapauskokeilujen jälkeen häneen kohdistuvia turvatoimia kiristettiin. Syitä karkaamiseen on yhtä monia kuin vankejakin, mutta Peltolaa motivoi addiktio.
 – Aina ollessani siviilissä retkahdin päihteisiin. Kyllä sen näkee omasta peilikuvasta, miksi vankilaan joudutaan, Peltola sanoo.
 Hänen vankilakierteensä alkoi 1980-luvun Ruotsista, jonne mies oli matkustanut uudesta alusta toiveikkaana. Lupaava reissu ja unelma nyrkkeilyurasta tyssäsi kuitenkin päihteisiin myös Suomen rajojen ulkopuolella.
 Vankilaputki kesti seitsemän vuotta ja rangaistuksia tuli vuosien mittaan niin pahoinpitelystä kuin huumausaineistakin.
 Kun Peltola puhuu vankeusajastaan, hän käyttää itsestään termiä "hyvä lusija".
 Se tarkoittaa vankia, joka pitää huolen omista asioistaan. Vankilassa kategorian määrittäjänä toimi kunnioitus, jonka määrä riippui myös tehdystä rikoksesta.
 Peltola valmentaa nykyisin nyrkkeilijä Janne Rantasta (vas.) Tampereen Nääshallilla. Myös lajin harrastaja Roni Virtanen on välillä treeneissä mukana. Timo Ahonen / Yle
 Arki vankilassa oli kohtuullista, kunhan välit muihin vankeihin olivat kunnossa.
 Peltola kertoo taistelustaan erään vanginvartijan kanssa. Yksi riidoista liittyi sellistä löytyneeseen pölyhiukkaseen, jonka vimmastunut vartija oli teipannut tarralappuun.
 "Vanki, mikä tämä on?" viestissä luki.
 Peltola oli vastannut vanginvartijan suoraan kysymykseen kertomalla kyseessä olevan tekstiileistä koostuva nöyhtä.
 – Sen jälkeen seisoimme molemmat asennossa kuin partiopojat ylivartijan kansliassa. En tule koskaan vartijoita rakastamaan, kyllähän siinä oli alituista kettuilua ja jäynää.
 Kohti avoimempia rangaistuksia?
 Sekä Rikosseuraamuslaitos että Kriminaalihuollon tukisäätiö ovat ehdottaneet, että lyhyitä tuomioita pitäisi suorittaa nykyistä vähemmän vankeusrangaistuksina. Tämä tarkoittaisi esimerkiksi yhdyskuntapalvelun lisäämistä, jolloin myös vankilakierteiden pituus voisi lyhentyä.
 – Suomessa lyhyitä tuomioita annetaan paljon. Suurin osa niitä suorittavista palaa vankilaan yhä uudelleen. Näin vankilassa istutaan lyhyissä jaksoissa, ja kuntoutus jää saamatta, sanoo kehittämisjohtaja  Maarit Suomela  Kriminaalihuollon tukisäätiöstä.
 Suomela kuitenkin korostaa, ettei avoin rangaistus sovi kaikille. Pidempään vankeuteen tuomitun vangin tulisi Suomelan mukaan vapautua askeleittain: ensin avolaitoksen ja sen jälkeen valvotun koevapauden kautta.
 – Yhden vankipäivän hinta on tällä hetkellä keskimäärin 214 euroa, kun taas yhdyskuntaseuraamukset kustantavat joitain kymppejä per vuorokausi. Uskon, että yhden vankilapäivän hinnalla olisi mahdollista tarjota esimerkiksi lyhyttä tuomiota suorittavalle päihdekuntoutujalle tarvittavaa hoitoa avointen rikosseuraamusten piirissä, Suomela sanoo.
 Peltola hakeutui päihdekuntoukseen vankilakierteensä loppumetreillä 2000-luvun vaihteessa. Viimeisen tuomion aikana entisessä sellien kiertäjässä tapahtui muutos.
 Seitsemän vuoden mittainen tie kohti pimeyttä oli vienyt Peltolan pohjalle. Jotenkin sieltä oli päästävä ylös.
 – Monet ovat kysyneet, miten elämänsä löytää uudelleen. Ei siihen ole mitään yksittäistä kliseistä keinoa. Tässä tapauksessa motivaatio löytyi iän karttumisesta ja siitä, että keho ja mieli eivät jaksaneet enää.
 Peltola opiskeli vankilassa tutkinnon liikunta- ja terveystieteistä sekä viritteli jo nuoruusvuosilta tuttua nyrkkeilyharrastusta. Oppikirjat hän tilasi vankilan kautta kirjastoilta.
 "Nöyryys on hyvä pitää mielessä"
 Vankilasta vapautumisen jälkeen kuvioissa pyörivät taas samat ongelmat. Addiktion kourissa jokainen retkahdus oli toista raskaampi, mutta tällä kertaa Peltolalla oli lujuutta tapella vastaan saamansa kuntoutuksen avulla.
 – Päivä kerrallaan. Nyt olen ollut kuivilla noin kahden vuosikymmenen verran, Peltola sanoo.
 Myös vankilakierre on jäänyt hamaan menneisyyteen, mutta Peltola ei arastele kertoa kokemuksistaan. Hän kiertää nykyään Suomen vankiloissa tarjoamassa vangeille keskusteluapua.
 Vankilassa solmitut ystävyyssuhteet on kuitenkin pitänyt jättää taakse.
 – Kuntoutumisen jälkeen täytyy olla itsekäs, mitä entiset porukat ovat kyllä kunnioittaneet. Jos menen eräällekin vanhalle kerholle, niin siellä isketään heti vissypullo kouraan.
 Nykyisin Peltola työskentelee pitkiä päiviä nuorten päihdekuntoutusyksikössä Pirkanmaalla. Vapaa-ajalla hän valmentaa nyrkkeilysaleilla.
 – Nöyryys on aina hyvä pitää mielessä, mies muistuttaa.
 Lue lisää:
 Kymmenen kertaa vankilassa olleelle elämä ilman rikoksia oli vaikeaa: “Kaikki esteet synnytti pääni sisällä oleva vankila”

Kesäyö päättyi pakoon Toijalan yövankilasta: Vaikka rikoskierteestä on pian kulunut kaksi vuosikymmentä, Hannu Peltola ei sitä unohda


Summary: Unkari vastustaa Suomen puheenjohtajuuskauden tavoitetta sitoa EU-tukirahat oikeusvaltioperiaatteen noudattamiseen.

BAILE TUSNAD  Unkarin pääministeri  Viktor Orbán  on arvostellut Suomea rajusti tänään pitämässään puheessa. Orbán pitää sitä naurettavana, kun Suomi on EU-puheenjohtajuuskaudellaan nostanut esiin ongelmat Unkarin oikeusvaltiokehityksessä.
 – Tarvitsemme hyviä hermoja, kun suomalaiset ystävämme arvostelevat meitä oikeusvaltion tilasta. Emme saa hymyillä tai nauraa, vaan meidän on pysyttävä rauhallisina ja annettava hyviä vastauksia, Orbán sanoi tuhansille Tusványos-festivaalille kokoontuneille kuulijoille Romanian unkarilaisalueella Transsilvaniassa.
 Orbánin mukaan sen sijaan Suomen oikeusjärjestelmään on syytä ihmetellä. Hän nosti esiin perustuslakituomioistuimen puuttumisen ja sen, että presidentti nimittää Suomessa tuomarit.
 Hänen mukaansa Unkarin on nyt oltava lujana Suomen kanssa. Yksi Suomen EU-puheenjohtajuuskauden tavoitteista on sitoa EU-tukirahojen saaminen oikeusvaltioperiaatteen noudattamiseen. Unkari on yksi EU:n tukirahojen suurimmista saajamaista.
 Unkari vastustaa yritystä sitoa tukirahat oikeusvaltioperiaatteen noudattamiseen.
 Unkarissa hallitusta lähellä olevat mediat ovat jo aiemmin hyökänneet samoilla argumenteilla Suomen oikeuslaitosta vastaan. Unkarin oikeusministeri  Judit Varga  sanoi Ylelle Tusványosissa, ettei hyökkäys ole hallituksen masinoima, vaikka yhden blogitekstin takana on hallituksen valtiosihteeri  Zoltán Kovács .
 Lauantainen puhe oli ensimmäinen kerta, kun pääministeri Orbán esitti syytökset itse.
 Tusványos on vuosittain pidettävä poliittinen festivaali, jossa pääministeri Viktor Orbán pitää usein merkittäviä linjapuheitaan. Vuonna 2014 hän julisti samassa paikassa Unkarin siirtyneen illiberaaliin demokratiaan.
 Suomi noudattaa EU:lta saatua mandaattia
 Eurooppaministeri  Tytti Tuppurainen  (sd.) ei ole perehtynyt tarkemmin Orbánin lausuntoihin. Hän on kuitenkin perillä Unkarista kantautuneista äänistä, jotka ovat arvostelleet Suomen tavoitetta ajaa oikeusvaltioperiaatteen noudattamiseen sidottua EU-tukirahaa.
 – Tässä ei ole kysymyksessä mikään Suomen aloittama prosessi Unkaria vastaan, vaan kysymyksessä on EU:n parlamentin tekemä aloite siitä, että Unkarin asioista neuvosto kävisi keskustelun ja Unkaria kuultaisiin. Parlamentti on tehny tämän aloitteen jo vuosi sitten, Tuppurainen kertoo.
 Tuppuraisen mukaan Suomi noudaattaa siis ainoastaan Euroopan parlamentilta saatua mandaattia.
 – Suomi tekee tässä nyt sen, mitä meille unionin puheenjohtajamaana kuuluu. Me johdamme puhetta ja emme ole minkäänlainen yleinen syyttäjä asiassa.
 Juttua päivitetty klo 16.10: Juttuun lisätty eurooppaministeri Tuppuraisen kommentit.

Unkarin pääministeri Viktor Orbán arvosteli rajusti Suomea – eurooppaministeri Tytti Tuppurainen: Suomi tekee sen, mikä sille EU:n puheenjohtajamaana kuuluu


Summary: Kiinniotot alkoivat jo ennen iltapäivän mielenosoitusta.

Venäjän poliisi on ottanut Moskovassa kiinni yli tuhat ihmistä suureen oppositiomielenosoitukseen liittyen. Vapaita paikallisvaaleja vaativa mielenosoitus kokosi iltapäivästä alkaen tuhansia ihmisiä Moskovan keskustaan.
 "Venäjä ilman Putinia" ja "Eroa Putin", huusivat mielenosoittajat.
 Kiinniottoja tehtiin sekä ennen mielenosoitusta että sen aikana. Jo lauantaiaamuna viranomaiset ottivat kiinni opposition johtohahmoja.
 Viranomaisten luvattomaksi kutsumalla mielenosoituksella vastustettiin Moskovan viranomaisten päätöstä kieltää useita opposition edustajia asettumasta ehdolle syyskuussa järjestettävissä paikallisvaaleissa.
 Poliisit saattoivat kiinniotettua mielenosoittajaa Moskovassa. Kirill Kudryavtsev / AFP
 Alkuillasta silminnäkijät kertoivat uutistoimisto Reutersin mukaan osan mielenosoittajista siirtyneen Moskovan kehätielle ja estäneen hetkeksi liikenteen. Mellakkavarusteiset poliisit kuitenkin hajottivat joukon nopeasti.
 Koollekutsuja Navalnyille tuomio keskiviikkona
 Protestin kutsui koolle oppositiojohtaja  Aleksei Navalnyi . Hänen mukaansa mielenosoitukset jatkuvat kunnes hylätyt opposition ehdokkaat saavat asettua ehdolle vaaleissa.
 Navalnyi sai keskiviikkona  30 päivän vankeustuomion  luvattoman mielenosoituksen järjestämisestä.
 Navalnyin läheinen kumppani  Ivan Zhdanov  kertoi viestipalvelu Twitterissä, että myös hänet on otettu kiinni. Myös vaaleista hylätty ehdokas  Ilja Jashin  otettiin kiinni aikaisin lauantaiaamuna. AFP:n mukaan hänen kotiinsa tehtiin kotietsintä.
 Moskovan pormestari  Sergei Sobjanin  kutsui luvatonta protestia turvallisuusuhkaksi. Poliisi kiristi turvatoimia Moskovassa protestin takia.

"Eroa Putin" – Venäjän poliisi ottanut kiinni yli tuhat ihmistä vapaita vaaleja vaativan mielenosoituksen yhteydessä Moskovassa


Summary: Kunnan vuokra-asunnosta löytyneet vainajat olisivat noin 60-vuotiaita paikkakuntalaisia miehiä.

Uudellamaalla Askolassa löytyi kaksi vainajaa perjantaina, kertoo Uusimaa. Vainajat löytyivät yksityisasunnosta Askolan keskustasta. Poliisi kertoo tutkivansa asiaa kuolemansyyntutkintana.
 Uusimaan saamien tietojen  mukaan kunnan vuokra-asunnosta löytyneet vainajat olisivat noin 60-vuotiaita paikkakuntalaisia miehiä. Lehden mukaan kuolemantapaukset tulivat ilmi, kun naapurusto haistoi asunnosta kantautuneen oudon hajun.

Uusimaa: Askolasta löytyi kaksi vainajaa yksityisasunnosta


Summary: Uhkaavasti käyttäytynyt mies uhkasi poliisia aseella.

Poliisi on joutunut ampumaan uhkaavasti käyttäytynyttä miestä kotihälytystehtävän yhteydessä Käpylässä,  poliisi tiedottaa . Mies kuoli asunnossa.
 Poliisille tuli lauantaina kello 12.30 jälkeen ilmoitus, että yksityisasunnosta Kullervonkadulla kuuluu tappelun ääniä.
 Poliisipartio meni paikalle ja sisään asuntoon. Poliisien saapuessa asunnosta poistui kaksi naista. Asunnossa ollut mies sen sijaan ei lähtenyt naisten mukaan, vaan alkoi käyttäytyä uhkaavasti poliiseja kohtaan.
 Poliisi yritti aluksi rauhoittaa miehen etälamauttimella.
 Mies kuitenkin uhkasi edelleen poliisia aseella, minkä seurauksena poliisipartion toinen jäsen joutui ampumaan miestä kohti kaksi laukausta.
 Ville Tapio / Yle
 Kahta asunnosta poistunutta naista ei ole toistaiseksi tavoitettu, joten poliisilla ei ole toistaiseksi tarkkaa tietoa, mitä asunnossa on tapahtunut ennen kuin poliisipartio tuli paikalle.
 Asunnossa suoritetaan teknistä ja taktista tutkintaa. Paikalla on useita poliisipartioita.
 Poliisi tekee vuodessa reilut tuhat voimankäyttöselvitystä, joissa ase on ollut mukana 70–80 tapauksessa. Ampumaan joutuu vain murto-osassa tapauksia.
 Poliisi joutuu ampumaan Suomessa vain harvoin
 Käpylän ampumisen lisäksi 2000-luvulla poliisin aseenkäyttöön on menehtynyt yhteensä kahdeksan ihmistä.
 Poliisin tilastoista selviää, että poliisi tekee vuodessa reilut tuhat selvitystä tilanteista, joissa on käytetty voimankäyttövälinettä. Ase on ollut mukana 70–80 näistä tapauksista ja vain murto-osa on päätynyt ampumiseen.
 Suurimmassa osassa tapauksista ampuma-aseen käytössä on kyse aseen käytöstä varoittamisesta tai aseella uhkaamisesta.
 Poliisilain mukaan ampuma-asetta voidaan käyttää vain, kun kyseessä on välitöntä ja vakavaa vaaraa toisen hengelle tai terveydelle aiheuttavan henkilön toiminnan pysäyttäminen, eikä lievempää keinoa ole.
 Tarkennus: Poliisi korjasi ajankohtaa myöhemmässä tiedotteessaan. Ilmoitus tappelun äänistä tuli poliisille 12.30, ei 13.30, kuten poliisin ensimmäisessä tiedotteessa ja tässä jutussa aiemmin kerrottiin.
 Lue lisää:
 Kymmenisen luotia vuodessa – poliisi ampuu Suomessa harvoin

Yksi henkilö kuoli, kun poliisi ampui kotihälytystehtävän yhteydessä Helsingissä – poliisilla korkea kynnys käyttää asetta


Summary: Porot ovat viilentyneet Rovaniemen rannoilla myös aikaisempina kesinä.

Helle on totta – etenkin Pohjois-Suomessa.
 Sen tietävät ainakin rovaniemeläiset, kun paikalliselle uimarannalle ilmestyi viime tiistaina yllättäviä veiraita viilentymään paahteelta.
 Ounaskosken uimarannalla makoili nimittäin kaksi poroa.
 Johanna Koivisto  sattui olemaan paikalla ja sai ikuistettua kaksi varjossa loikoilevaa sarvipäätä puhelimensa kameralla.
 Koiviston mukaan ihmiset reagoivat porojen läsnäoloon rauhallisesti ja porotkin ottivat tilanteen rennosti.
 – Paljon ihmiset kävivät niitä kuvaamassa ja ei se tuntunut kyllä poroja häiritsevän. Lapsetkin leikkivät vieressä, eivätkä ne häiriintyneet, Koivisto kertoo ja nauraa hieman.
 Koivisto ei sano yllättyneensä poroista uimarannalla.
 – Näin niitä täällä viime kesänäkin.
 Siis normaali kesäpäivä Rovaniemellä.
 Koiviston mukaan paikalle soitettiin kuitenkin poronhoitaja hakemaan porot pois rannalta. Koivisto ei ehtinyt nähdä, haettiinko porot pois rannalta vai ei.
 Poroista on revitty pohjoisessa tällä viikolla huumoria enemmänkin.
 Helteen piinaamat porot ilmestyivät Inarissa Kelan toimipisteen edustalle "jonottamaan". Asiasta  kertoi Helsingin Sanomat .
 Korkeimmillaan elohopea kipusi Rovaniemellä tiistaina 28 asteeseen.

Uimarannalla erikoisia vieraita Rovaniemellä – helle piinaa poroja


Summary: Ampumavälikohtaus tapahtui tiistai-iltana.

Tiistai-iltana Valkeakoskella sattuneen ampumatapauksen uhri kuoli lauantaina vammoihinsa, Sisä-Suomen poliisi tiedotti. Hän oli ollut tehohoidossa Tampereen yliopistollisessa sairaalassa.
 Poliisi kertoi keskiviikkona, että pirkanmaalainen 21-vuotias mies oli kuulustelussa myöntänyt ampuneensa samanikäistä eteläsuomalaista miestä. Ampuminen tapahtui Valkeakosken keskustassa liikerakennuksen läheisyydessä.
 Paikalla oli ollut useita ihmisiä, mutta sivullisia ei poliisin mukaan ollut vaarassa. Välikohtauksessa yhtä ihmistä kohti ammuttiin yksi laukaus.
 Poliisin keskiviikkoisen tiedotteen mukaan ampumista edelsi lyhyt riita, mutta ampumisen motiivi ei vielä ole poliisin tiedossa.
 Lue lisää:
 Valkeakoskella ampumavälikohtaus, yksi loukkaantui

Valkeakosken ampumisen uhri kuoli vammoihinsa


Summary: Onko saunahetkesi tunnelmallinen? Poikkeuksellinen? Superärhäkkä vai lempeälöylyinen? Oli se millainen tahansa, haluamme kuvan siitä!

Saunapäivä huipentuu tänään, ja haluaisimme tietää, miltä se näyttää. Lähetä meille kuvasi saunastasi tai saunahetkestäsi.  Tästä pääset  lukemaan Ylen kuvajoukkoistuksen pelisäännöt.
 Lisää kuumaa huumaa on tarjolla  Ylen Saunapäivä -sivulla, jossa voit muun muassa ilmoittaa saunalukemasi Löylymittariin.
 Lisäksi Yle TV1:ssä alkaa kello 19.30 kaksituntinen suora lähetys, jonka aikana seurataan Saunapäivän viettoa eri puolilla Suomea.
 Lue myös:
 Saunapäivä-kampanja huipentui lauantai-iltana Ylen suoraan lähetykseen – katso Areenasta, kuinka Suomen ainutlaatuista saunakulttuuria juhlistettiin ympäri maata
 Tampereelle avataan tänään uusi julkinen sauna – katso kuvat
 Oletko sinä saunanero? Testaa saunatietämyksesi hauskassa Saunapäivän Saunavisassa
 Ylen Saunapäivä on mukana kunnostamassa Jämsän saunakylän historiallisia  savusaunoja
 Lauantaina voit ottaa löylyt vaikka Kuhmossa Kekkosen partiosaunassa, jonne ei muutoin ole asiaa
 Lapin tiettävästi ainoa yleinen sauna lämpiää joka päivä Kemijoen rannassa Rovaniemellä
 Katri Haavikko ei voi sietää saunomista: "Tulee inhottava olo, eikä löyly ole ikinä sopiva" – Yhä harvempaan asuntoon rakennetaan sauna

Onko saunassasi tunnelmaa? Kerro se kuvalla ja lähetä meille! – saunakuvat voit katsoa tästä jutusta


Summary: Italian viranomaisten mukaan kaksi 19-vuotiasta yhdysvaltalaista miestä on tunnustanut rikoksen.

Italian poliisi on ottanut kiinni kaksi yhdysvaltalaista turistia epäiltynä maata järkyttäneestä poliisimurhasta. Laukku- ja kännykkävarkautta tutkinut karabinieeri  Mario Cerciello Rega  puukotettiin hengiltä kadulla Roomassa varhain perjantaina.
 Poliisi on ottanut teosta epäiltynä kiinni kaksi 19-vuotiasta miestä, jotka ovat tunnustaneet teon. Miehiä epäillään nyt murhasta ja kiristyksestä.
 Poliisin kuolemaan päätynyt tapahtumasarja sai poliisilähteen mukaan alkunsa epäonnistuneesta huumekaupasta. Turistit olivat ilmeisesti saaneet kokaiinin sijaan jotakin muuta ainetta ja varastaneet sen vuoksi huumekauppiaan laukun ja matkapuhelimen. Yhdysvaltalaiset olivat lähteen mukaan vaatineet sadan euron ja kokaiinigramman lunnaita laukun ja kännykän palauttamisesta.
 Epäiltyä laukkuvarkautta tutkinut poliisi puukotettiin perjantaina hengiltä kadulla Roomassa.   Angelo Carconi / EPA
 Huumekauppias järjesti tapaamisen yhdysvaltalaisten kanssa, mutta ilmoitti tapahtuneesta viranomaisille ja puolisotilaallisen santarmilaitoksen karabinieerit olivat odottamassa paikalle saapuneita turisteja. Seuranneessa yhteenotossa Cerciello Regaa puukotettiin kahdeksan kertaa. Toinen poliisi haavoittui.
 Viranomaiset pääsivät epäiltyjen tekijöiden jäljille nopeasti valvontakameroiden ja todistajien ansiosta. Miehet otettiin kiinni läheisestä hotellista. Nämä olivat poliisin mukaan lähdössä paluumatkalle Yhdysvaltoihin.
 Hotellihuoneesta löytyi piilotettuna epäilty murha-ase, pitkä veitsi.
 Murhattu Mario Cerciello Rega oli juuri palannut häämatkaltaan.

Yhdysvaltalaisia turisteja epäillään poliisimurhasta Roomassa – uhri oli juuri palannut häämatkalta


Summary: Yhä useampi työmatka ulkomaille tehdään lentäen yritysten ilmastotietoisuudesta huolimatta.

Lentäminen Suomesta ja kansainvälisestikin on lisääntynyt, ja sen ennustetaan entisestään lisääntyvän. Ilmaston lämpenemisen vastaiselle taistelulle se ei tiedä hyvää, vaikka lentoliikenteen osuus maailmanlaajuisista kasvihuonepäästöistä ei ole enempää kuin kahdesta kolmeen prosenttia.
 Myös työmatkalentäminen Suomesta on kasvussa, sillä eritoten suurista, kansainvälisesti toimivista yrityksistä ja organisaatioista, kuten yliopistoista ja tutkimuslaitoksista, joudutaan usein matkustamaan ulkomaille, koska läsnäoloa ei aina voi hoitaa skype-yhteydellä tai virtuaalikokouksella.
 Tilastokeskuksen mukaan viime vuonna Suomesta lennettiin lähes kaksi miljoonaa työmatkaa, jotka sisälsivät yöpymisen. Valtaosa näistä suuntautui ulkomaille. Kotimaan työmatkoilla lentäminen hieman väheni. Lentäen tehtiin kaiken kaikkiaan kymmeneksen enemmän työmatkoja edellisvuoteen verrattuna.
 Mikko Airikka / Yle
 Mikko Airikka / Yle
 Kotimaan työmatkoilla henkilöauto on tavallisin kulkuväline ja seuraavaksi tulee juna.
 Ilmastotietoisuus kasvussa yrityksissä
 Yrityksissä ja elinkeinoelämässä lentämisen ilmastohaittoihin on jo jossain määrin herätty ja vapaaehtoiset päästöhyvitysmaksut ovat asiantuntijoiden mukaan yleistyneet.
 Elinkeinoelämän keskusliiton (EK) johtava asiantuntija  Matti Kahra  sanoo, että asiasta on keskusteltu paljon yrityksissä, kun lentämisen ilmastovaikutukset ovat olleet esillä julkisuudessa.
 – Monille yrityksille lentäminen on suurin toimi, joka tuottaa päästöjä. On tärkeätä muistaa, että monille yrityksille se on myös iso kustannus, koska lentoliput ovat kalliita ja työntekijöiden aikaa kuluu lentoihin, Kahra sanoo.
 Kahra nostaa edelläkävijöiksi ilmastoasioissa suuret, kansainväliset yritykset, joiden omistajat ja asiakkaat vaativat yrityksiltä entistä enemmän. Mutta yhä enenevässä määrin myös pienemmissä yrityksissä ilmastotietoisuus on lisääntynyt.
 Koottua tietoa siitä, kuinka paljon päästöhyvityksiä Suomessa yritykset ostavat tai kuinka moni yritys sitä tekee ja millä toimialoilla, ei ole saatavilla.
 – Näppituntuma on, että se on lisääntynyt ja kasvanut ja monissa yrityksissä juuri työntekijät ovat kiinnostuneita näistä asioista ja silloin työnantajan suuntaan tulee toive tai pyyntö, että voitaisiko mekin alkaa kompensoida, Kahra kertoo.
 Yritysten lentomatkojen päästöhyvitysostojen raportointi on vapaaehtoista. Yleensä raportointi tapahtuu tuotannon ja muiden toimintojen päästöraportoinnin yhteydessä.
 Yksittäisen työntekijän työmatkan aiheuttamat päästöt lasketaan koko kansantalouden tuotantooon, ei siis kuluttajan päästöihin.
 Yritykset haluavat yleensä kertoa muun raportoinnin osana, mihin kompensaatiorahat käytetään, koska on hankkeita, joita halutaan tukea ja kertoa niistä myös yrityksen ulkopuolelle.
 EK: Vapaaehtoinen raportointi on poistumassa
 Kahra arvioi, että vapaaehtoisesta raportoinnista yritysten tuottamien kasvihuonekaasupäästöjen osalta ollaan luopumassa. Eritasoisia ehdotuksia on jo olemassa, ja vaatimukset ovat lisääntyneet asiakkailta, sidosryhmiltä ja sijoittajilta.
 – Siitä tulee jotain kautta pakollista vähänkään suuremmille yrityksille viiden vuoden kuluessa.
 EK:n johtava asiantuntija Matti Kahra arvioi, että päästökompensaatioiden osto tulee lähivuosina pakolliseksi suuremmille yrityksille   Marjo Koivumäki / EK
 Kahra ei pidä päästöhyvitysten ostamista viherpesuna, koska hankkeet, joihin varoja ohjataan, ovat sertifioituja ja kansainvälisesti standardoituja. Ei kukaan myöskään halua sijoittaa hankkeisiin, jotka eivät toimi hyvin.
 EK:n henkilöstön matkat aiotaan kompensoida jatkossa kaiken liikkumisen osalta, myös henkilökunnan autolla tapahtuvien työmatkojen osalta.
 EU:n sisällä päästöoikeuksien  hintojen kohoaminen  saattaa aiheuttaa lentoyhtiöille paineita nostaa lentolippujen hintoja. Tämä taas voi heijastua yritysten liikelentämiseen. Esimerkiksi mannertenväliset pitkät lennot vievät paljon aikaa ja rahaa.
 Monia hyvitysten ja päästöoikeuksien myyjiä
 Suomesta ja kansainvälisesti löytyy monia yrityksiä, jotka myyvät päästöoikeuksia eri alojen yrityksille. Yksi sellainen on Nordic Offset, joka on ollut vapaaehtoisten päästöoikeuksien kansainvälisillä markkinoilla jo kymmenisen vuotta.
 Suomalainen CO2Esto taas ostaa päästöoikeuksia Euroopan unionin päästökaupan kiintiöstä.
 Nordic Offset myy vapaaehtoisen päästökaupan kansainvälisillä markkinoilla päästöhyvityksiä yrityksille. Se aloitti toimintansa kymmenisen vuotta sitten.
 Asumaa on huomannut yritysten kiinnostuksen vapaaehtoisiin päästöhyvityksiin kasvaneen viime aikoina, kun huoli ja tietoisuus ilmastonlämpenemisestä on lisääntynyt. Iso asia oli IPCC:n eli  hallitusten välisen ilmastopaneelin  raportti.
 – Viime syksyn IPCC:n raportin julkistamisen jälkeen huomattiin, että valtioitten välisen sopimukset ja Pariisin ilmastosopimuksen sitoumukset eivät ehkä riitäkään maapallon lämpenemisen hallitsemiseen. Se aiheutti yksityisen sektorin aktivoitumisen.
 Yritysten kiinnostus päästöhyvityksiin on kasvanut muun muassa viime syksyn IPCC:n raportin myötä, sanoo Nordic Offsetin toinen perustaja Antti Asumaa.  Jouni Immonen / Yle
 Vapaaehtoista päästöjen kompensaatiota ja hiilijalanjäljen laskentaa tehdään monilla toimialoilla. Kirjo on leveä: logistiikka, matkailu ja palvelusektori ovat aktiivisia, Asumaa kertoo. Mutta vapaaehtoinen päästöjen hyvittäminen sopii lähes alalle kuin alalle, myös teollisuuteen. Se nähdään myös keinona parantaa omaa asemaa suhteessa kilpailijoihin.
 - Liikematkalentäminen on helppo laskea ja vähentää, jos kyseessä on vaikka toimisto jolla ei ole varsinaista tuotantoa.
 Tyypillisen vapaaehtoisen päästökompensaation arvoa on vaikea sanoa, koska Asumaan mukaan kompensaatio voi vaihdella yksittäisestä lennosta pitkien ja isojen tuotantoketjujen laskentaan ja päästöhyvitysten ostamiseen.
 – Ideana on hyvittää tonni tonnilta omia päästöjä muualla.
 Kaikista tärkeintä on niin sanottu lisäisyysehto eli että esimerkiksi tuulivoimahankkeita tai hiilinieluja ei syntyisi ilman kompensointirahoitusta.
 – Yrityksen osalta kyseessä on investointikohde johon laitetaan rahaa, Asumaa sanoo.
 Tyypillisesti kohteet ovat kehittyvissä maissa, joissa ei ole kansallisen tason säädeltyä päästökauppaa samaan tapaan kuin teollistuneissa maissa ja Euroopassa. Asumaa huomauttaa, että eurolla saa kehittyvissä maissa enemmän hyötyä aikaan, koska kustannukset esimerkiksi metsityshankkeissa ovat matalammat kuin muualla.
 Päästövähennyksien ostamisessa tärkeätä on kiinnittää huomiota siihen, miten eri hankkeet on sertifioitu.
 Nordic Offset käyttää Gold Standard -nimistä päästövähennysten sertifiointi- ja verifiointijärjestelmää. Se on WWF:n aloittama. Päästöjen vähentämisen lisäksi noudatetaan YK:n kestävän kehityksen muiden periaatteiden toteutumista. Näitä ovat esimerkiksi tasa-arvo, työllisyys ja biodiversiteetin toteutuminen muun muassa, luettelee Asumaa. Kansainvälisesti on olemassa myös muita standardeja.
 Markku Ojala / EPA
 Wärtsilä ohjeistanut henkilöstöä vähentämään lentämistä
 Helsingin pörssi on jo vuosia ostanut päästöikeuksia, sillä sen hiilijalanjäljestä pääosa syntyy lentomatkustamisesta.
 Nasdaq Helsingin hiilijalanjäljestä noin 70 prosenttia aiheutuu lentomatkustamisesta, työmatkat aiheuttavat noin viidenneksen ja toimiston energiankulutus noin 12 prosenttia hiilijalanjäljestä.
 Muun muassa laivanmoottoreita ja erilaisia voimalaitoksia valmistava, kansainvälisesti monessa maassa toimiva Wärtsilä harkitsee päästökompensaatioiden ostamista lentomatkoilla, mutta päätöstä ei ole vielä tehty.
 Wärstilän viestintäjohtaja  Atte Palomäki  kertoo, että henkilökuntaa on ohjeistettu vähentämään lentomatkustamista ja keskitytty nettipohjaisiin ratkaisuihin esimerkiksi koulutuksen järjestämisessä.
 - Olemme investoineet paljon virtuaaliteknologiaan, jolla on pystytty vähentämään sisäistä matkustamista, kertoo viestinnästä vastaava johtaja Atte Palomäki.
 Vapaaehtoinen ilmastovaikutus vielä hyvin pieni
 Jouni Keronen  Climate Leadership Coalitionista (CLC ) sanoo, että vapaaehtoisten päästöhyvitysten ilmastovaikutus on globaalisti toistaiseksi hyvin pieni suhteessa kasvihuonekaasupäästöihin.
 Hänen mukaansa globaalit kasvihuonepäästöt ovat olleet jo noin viisi vuotta yli 50 000 hiilidioksidiekvivalenttitonnia vuodessa, kun vapaaehtoisten päästöhyvitysten määrä on ollut samana ajanjaksona alle 100 hiilidioksidiekvivalenttitonnia ja esimerkiksi 63 tonnia vuonna 2016. Eli alle 0,2% vuotuisista päästöistä, Keronen toteaa.
 Erilaisia yrityksiä ja organisaatioita CLC:hen verkostoon kuuluu 56 ja henkilöjäseniä 18. Verkoston yritykset ja kaupungit työllistävät satojatuhansia ihmisiä.
 CLC on yrityksistä, tutkimuslaitoksista ja kaupungeista koostuva verkosto, joka haluaa saada aikaan positiivisia ilmastovaikutuksia esimerkiksi erilaisin liiketaloudellisin ratkaisuin.
 – Kasvihuonekaasupäästöjen vähentämisessä pitäisi tähdätä ainakin 90 prosenttiin nykyisestä vuoteen 2050 mennessä ja kehittää hiilinieluja nopeasti, jotta ilmastonmuutosta voitaisiin hillitä riittävästi, Keronen sanoo.
 Hiilidioksidiekvivalentti on yksikkö, jolla ilmaistaan kaikkien kasvihuonekaasujen vaikutus ilmastoon.
 Lue myös:
 Tutkijoiden ennuste 2050-luvusta: Jos maailman lämpötila nousee 3 astetta, tappava kuumuus yleistyy, ihmiset pakenevat
 Ilmastohuoli sai interrailin hurjaan kiitoon – Äiti ja tytär Toivanen valitsivat junan Nizzan-reissulle: “Hintaa lentämiseen ei edes verrattu“   Suuryritykset vaativat hiilineutraalia EU:ta – Kone, Neste ja Fortum mukana
 Ihmiskunta mammuttihankkeen edessä – hiilidioksidipäästöistä eroon muutamassa vuosikymmenessä

Työmatkalentäminen lisääntyy – yritykset ovat heränneet vapaaehtoisiin päästöhyvityksiin, mutta niillä ei ole juuri merkitystä


Summary: Puutarhuri muistuttaa, että lopulta kyse on vain tavallisesta kasvista, jonka sato korjataan todella aikaisin.

Muovilaatikosta puskee esiin rivistö parsan versoja. Mittaa niillä on muutama sentti. Viereisissä laatikossa kasvaa saman pituisia retiisin, puupinaatin ja auringonkukan versoja sekä tutumman näköisiä veijareita: herneenversoja.
 Ne kasvatetaan syötäväksi, mutta niitetään ennen kuin niistä ehtii kasvaa oikeita parsoja tai retiisejä. Oikeastaan ne leikataan jo ennen kuin mittaa on viisi senttiä, sirkkalehtivaiheessa eli ennen kuin ensimmäiset varsinaiset lehdet ehtivät puhjeta.
 Kyse on niin sanotuista miniversoista, tai mikrovihanneksista, kuten Helsingin Latokartanossa sijaitsevan liiketilan takahuoneessa niitä viljelevä  Riikka Kallio  rakkaita lapsiaan kutsuu.
 Kallio perusti yrityksensä Latokartanoon kesäkuun alussa. Tarkoitus olisi myydä syömävalmiita miniversoja, mutta ennen kaikkea järjestää kursseja, jotta myös muut voisivat harrastaa versoviljelyä kotona. Ihmisiä on kävellyt ohi ihmetellen, mutta toistaiseksi Kallio ei tee mikrovihannesten kasvatuksella elantoaan.
 – Ja olen välillä miettinyt haluanko edes. Parasta olisi se, että saisin opetettua eteenpäin sen, miten näitä viljellään kotona. Ja että ihmiset huomaisivat, että ruoan ei aina tarvitse tulla kaupasta, vaan kotona voi oikeasti tehdä itse asioita.
 Yksi syy siihen, miksi Riikka Kallio avasi mikrovihanneksia ja muita hyötykasviksia kasvattavan ja myyvän liikkeen Latokartanoon on se, että hän halusi jotain eloa ja toimintaa pitkään tyhjillään olleeseen liiketilaan. Karoliina Simoinen / Yle
 Kallio ei ole ainoa miniversoja kasvattava yrittäjä Suomessa. Samalla kentällä yrityksiä on muutamia ja ne toimittavat versoja esimerkiksi ravintoloihin, joissa värikkäät ja voimakkaan makuiset versot päätyvät annosten koristeeksi.
 – Moni asiakas todennäköisesti siirtää versot lautasen sivuun, vaikka niissä olisi älyttömästi kaikkea terveellistä, Kallio huomauttaa.
 Mutta miksi?
 Mutta eikö voisi odottaa siihen saakka, että parsa on kasvanut parsaksi ja punajuuri punajuureksi? Miksi on pakko leikata heti alkuunsa?
 Vastaus on hyvät ravintoarvot: pienessä kasvinalussa siemenen sisältämät ravinteet ovat vielä tiiviinä pakettina. Maailmalta löytyy jonkin verran akateemisia artikkeleita aiheesta. Yksi yhdysvaltalainen  tutkimus selvitti  A, C, E ja K1 -vitamiinien pitoisuuksia 25 eri versovaiheessa syötäväksi myytävissä lajeissa. Tulos oli, että vitamiinipitoisuudet vaihtelivat suuresti eri lajien välillä, mutta kaikkiaan versovaiheessa syötävissä kasveissa oli huomattavasti enemmän kyseisiä vitamiineja kuin samojen kasvien “aikuisissa” versioissa.
 Itämisvaiheessa kasvit pidetään pimeässä, mutta itämisen tapahduttua valo saa tulla. Karoliina Simoinen / Yle
 Frontiers in Nutrition -tiedejulkaisussa ollut  artikkeli puolestaan  väittää, että parsakaalin miniversot sisälsivät huomattavasti enemmän esimerkiksi kaliumia, magnesiumia, sinkkiä, rautaa ja kalsiumia kuin täysikasvuiseksi kasvaneet lajitoverinsa. Tutkimus ehdottaa melko lennokkaasti, että sirkkalehtivaiheessa syötävistä parsakaalinversoista voisi olla jopa apua yrityksessä ratkaista raudan- ja sinkinpuutoksen ongelmaa siellä päin maailmaa, missä nähdään nälkää.
 Lannoitteihinkaan ei oikeastaan kulu tutkimuksen mukaan kovin paljoa rahaa, koska kasvi ei ehdi kauaa mullassa aikaa viettää itämisen jälkeen. Saman seikan nostaa esiin Hyötykasviyhdistyksen puutarhuri  Satu Sainio .
 – Siemenessähän on se alkuvoima, että jos ihan minikokoisena ne versot syö, niin silloin kaikki energia on isosti siitä siemenestä peräisin. Mutta mitä kauemmin kasvattaa, sitä enemmän kasvi haluaa ravinteita ja sitä enemmän sitä pitää lannotella ja se puolestaan maksaa.

 NASA kiinnostui
 Kiinnostusta miniversoihin on osoittanut myös Yhdysvaltain avaruusviranomainen, NASA, joka  on kartoittanut  miniversolajitelman kasvattamista kansainvälisellä, pysyvästi miehitetyllä avaruusasemalla (ISS). Syy NASA:n kiinnostukseen on juurikin kasvatuksen nopea sykli ja versojen hyvät ravintoarvot. Nopea sykli ja kasvattaminen avaruudessa mahdollistaisivat myös sen, että maan päälle voitaisiin tehdä vähemmän ruoan täydennyshakureissuja, ehdottaa Frontiers in Plant Science -julkaisuntutkimusartikkeli.
 Pitkään avaruudessa olevilla ihmisillä tuppaa esiintymään erilaisia haittavaikutuksia, kuten ongelmia ihon, lihasten ja silmien kunnon kanssa. Miniversojen nähtiin tutkimuksessa saattavan olla hyödyllinen lisä astronauttien ruokavalioon. Asiassa on kuitenkin mutta: avaruusasemilla kasveilla on muitakin tehtäviä kuin vain tarjota ravintoa. Niiden on osallistuttava hapen tuottamiseen ja hiilidioksidin sitomiseen yhteyttämisen kautta. Tähän tarkoitukseen minimaaliset versot eivät olleet ideaaleja.
 On toinenkin mutta: tutkimus huomauttaa, että kaupan hyllyllä, ainakin isossa maailmassa miniversot maksavat usein enemmän kuin tavalliseen kokoonsa kasvaneet versiot kasveista.
 Säilyvyys ei ole kovin pitkä siinä vaiheessa, kun versot on jo leikattu. Nenää kannattaa käyttää apuna arvioinnissa. Karoliina Simoinen / Yle
 Uutta Suomessa? No ei oikeastaan
 Hyötykasviyhdistyksen näkökulmasta miniversot eivät ole mikään uusi muotijuttu, vaan tarkoitukseen soveltuvilla siemenillä on ollut kysyntää yhdistyksen puutarhuri Satu Sainion mukaan tasaisen kasvavasti viimeisen kymmenen vuoden aikana.
 Miniverso on uusi käsite, mutta asia, johon se viittaa ei ole mitenkään uusi tai ihmeellinen.
 – Verso on silloin mini, kun se korjataan hyvin pienenä. Useimmathan niistä (miniversoista) on lajeja, joita avomaalla viljellä ihan normaalisti kesäisin isoksi, Sainio huomauttaa.
 Hyötykasviyhdistykseltä tilatuimpia sieminiä ovat parsakaalin ja punajuuren siemenet. Myös retikkaa menee. Miniversojen terveellisyyteen Sainio ei ota kantaa, mutta muistuttaa kotiviljelijälle, että tässäkin lajissa puhtaus on puoli ruokaa.
 – Kaikessa elävässä materiaalissa, orgaanisessa aineessa voi olla bakteerien riski. Säilytysastioiden pitää olla puhtaita ja astiat pitää puhdistaa ennen kuin uutta satsia rupeaa kasvattamaan ja jos kasvattaa mullassa, niin aina pitää käyttää puhdasta multaa, koska mullassakin voi olla taudinaiheuttajia.
 Betoniviidakon viherpeukaloille?
 Kaupungistumisen yhteydessä erilaiset viljelyn ja viherpeukaloinnin muodot, kuten palstaviljely ja kattopuutarhat ovat yleistymään päin. Puutarhanhoidon uskotaan myös lievittävän stressiä.
 Myös miniversojen kasvatusta voi ajatella keinona päästä nauttimaan kasvatuspuuhista kerrostaloviidakossa.
 Riikka Kallio on optimoinut valaistuksen, ilmavirran ja valinnut kasvualustaksi mullan sijaan kookoskuitumaton, mutta hänen mukaansa kotioloissa jo pikkuinen muovirasia ja ikkunalauta tai pöytä riittää harrastuksen aloittamiseen.
 Multakin olisi ok, mutta Kallio käyttää kasvualustana kookoskuitua, jota syntyy sivutuotteena kookosta käsiteltäessä, mutta joka on luomua. Karoliina Simoinen / Yle
 Ja niin kuin iduissa, irti leikatuissa versoissa säilyvyys ei ole kovin pitkä. Kallion mukaan paras säilyvyys saadaan säilyttämällä miniversoja ilmatiiviissä rasiassa ja mahdollisimman viileässä jääkaapissa. Parhaassa tapauksessa ne voivat säilyä hänen mukaansa jopa viikon tai yli.
 – Mutta tässäkin asiassa paras mittari on nenä, joka kyllä kertoo sitten, kun ne ovat pilalla.

Niin söpöä ja vielä terveellistäkin! Miniversot ovat todellista lähiruokaa, joista vitamiinipommin voi poimia talvella leivän päälle


Summary: Luitko jo nämä? Kokosimme sinulle viikon parhaita juttuja, jotka saatoit arjen kiireessä ohittaa.

Kun salaisista patokaupoista uupui rahaa, Jasper Pääkkönen soitti kalakavereilleen – nyt Suomeen syntyy uusi, ainutlaatuinen lohijoki
 Hiitolanjoella on hierottu patokauppoja toistakymmentä vuotta. Nyt Suomeen tulee toinen Tenojoen kaltainen lohijoki. Näyttelijä  Jasper Pääkkösen  avulla kerättiin viimeiset puuttuvat rahat, joiden avulla koko hanke saatiin vietyä päätökseen. Hän päätyi mukaan hauskan sattuman kautta.
 Sakaali Rautavaaralla. Jarmo Korhonen
 Suomessa on tehty ensimmäinen vahvistettu sakaalihavainto – "Eurooppalaiset tutkijat tunnistivat välittömästi"
 Kuopiolainen  Jarmo Korhonen  ajeli rautavaaralaisella metsätiellä tiistaina illalla, kun hän huomasi tien laidassa punertavaturkkisen eläimen. Korhonen luuli eläintä kauempaa ketuksi, mutta lähempänä alkoi epäilyttää. Eurooppalaiset sakaalitutkijat tunnistivat sen varmaksi sakaaliksi. Tulokaslajin nopea saapuminen Suomeen ei yllättänyt suomalaisprofessoria.
 Erään tarinan mukaan Saksaan muuttanut turkkilainen myi ensimmäistä kertaa ”döneriä” 1969. Suomessa kebabin suosion kasvulle ei näy loppua. AOP
 Kebab on hyvää ruokaa, jolla on turhan huono maine – vasta lihan laittaminen leivän väliin teki kebabista pikaruokaa 50 vuotta sitten
 Iskender Efendi  keksi nostaa vartaan pystyyn Turkin Bursassa vuonna 1867, sillä jotain oli pakko keksiä. Karmean käryn takia lampaanlihaa ei saanut enää pyörittää suoraan tulisten puuhiilien päällä.
 Loppu on historiaa ja kebab on Suomessa entistä suositumpaa. Suosikkiruualla on myös turhan huono maine.
 Muun muassa Lassi Kuopusjärvi (oikealla) on auttanut lahjoituksilla koditonta Markku Korhosta. Timo Nykyri / Yle
 Sillan alla asuvan Markku Korhosen tarina herätti tuntemattomat auttamaan: mies on saanut vaatteita, makuupusseja – ja asuntotarjouksen
 Kodittoman oululaisen  Markku Korhosen  elämä nousi julkisuuteen, kun Yle julkaisi hänestä jutun heinäkuun puolivälissä. Tarina on aktivoinut tuntemattomat ihmiset auttamaan Korhosta.
 Tietokirjailija Asta Leppä Kalle Mäkelä
 Asta Lepän kolumni: Eikö millekään saa enää nauraa?
 Onko huumori kuollut, jos ei saa enää hekottaa itseään heikommille? Voitaisiinko huumorissa mennä jo eteenpäin, pohtii tietokirjailija  Asta Leppä .

Viisi kiinnostavaa juttua lauantai-iltaan: Jasper Pääkkösen hauska sattuma, sakaali saapui Suomeen ja tuntemattomat auttoivat asunnotonta